Summary: Kaupan alan yritysrakenne muuttuu, ja se näkyy myös alan työllisyydessä, ennakoi Kaupan liitto.

Monet erikoiskaupat voivat kadota ja työpaikat kaupan alalla vähenevät, kun ulkomainen verkkokauppa kasvattaa suosiotaan ja kaupungistuminen etenee.
 Kaupan liitto ennustaa, että vuoteen 2030 mennessä Suomesta on hävinnyt yli viidennes vähittäiskaupoista, pahimmassa tapauksessa jopa 40 prosenttia.
 Suurin osa yrityskadosta tapahtuu erikoiskaupassa. Yksi erikoiskauppaa eniten kuristavista tekijöistä on liiton mukaan ulkomaisen digikaupan kasvu.
 Ruotsissa on tehty hyvin samantapainen ennuste vähittäiskauppojen katoamisesta, mutta siellä erikoiskaupan tilanne nähdään vielä Suomeakin synkempänä.
 – Ei ihme, että Ruotsissa pelätään kiinalaista verkkokauppaa ja Amazonin tuloa Pohjoismaihin. Yleensähän Amazon on vallannut nopeasti kuluttajamarkkinat, minne ikinä läntisessä maailmassa onkin etabloitunut, toteaa Kaupan liiton pääekonomisti  Jaana Kurjenoja  tiedotteessa.
 Pienten kaupunkien erikoiskaupat vähenevät
 Kaupan alan yritysrakenteessa on nähty muutoksia jo tällä vuosikymmenellä, kun yritysten määrä on pienentynyt. Yritysten määrän pienentyminen on suurta varsinkin erikoiskaupassa, jossa verkkokauppa ja suuret erikoiskaupan ketjut ovat kiristäneet kustannus- ja hintakilpailua.
 Ensi vuosikymmenellä yritysrakennetta muuttavat varsinkin kaupungistuminen, väestön vanheneminen ja digitalisaatio ja kaupan kansainvälistyminen.
 Kaupan liitto ennustaa, että kaupungistumisen myötä varsinkin erikoiskauppojen väheneminen taajamista ja pienemmistä kaupungeista jatkuu ja voimistuu ensi vuosikymmenellä.
 Seurauksena pienempien kaupunkien ja taajamien keskustat näivettyvät ja palvelut yksipuolistuvat.
 Työpaikkoja katoaa kaupan alalta
 Seuraavien kymmenen vuoden aikana kaupan alan yritysrakenteessa ja yritysten määrässä tapahtuu Kaupan liiton ennusteen mukaan suuria muutoksia, jotka heijastuvat myös työllisyyteen.
 Vaikka vähittäiskaupan liikevaihto onkin vielä kasvanut, työllisyys alkoi jo alkuvuodesta supistua. Liiton ennusteen mukaan vähittäiskaupan työllisyys kutistuu tänä vuonna kaksi prosenttia ja kasvaa ensi vuonna puoli prosenttia, minkä jälkeen kasvu pysähtyy.
 Kurjenojan mukaan kaupan alalla ei enää ole itsestään selvää, että liikevaihdon kasvu luo työtä.
 Kaupan alalle on jo useamman vuoden ajan perustettu aikaisempaa vähemmän uusia yrityksiä. Kehitys näkyy nuorten, alle viisi vuotta toimineiden yritysten määrässä varsinkin tukku- ja erikoiskaupassa.
 – Tämä on huolestuttavaa, sillä uudet yritykset ja ideat tuovat alalle elinvoimaa. Ne ovatkin vahvistaneet merkittävästi varsinkin vähittäiskaupan kasvua viime vuosina, Kurjenoja kertoo.
 Kivijalkakaupan vaisu kehitys ei koske vain Suomea ja Ruotsia, vaan monia muitakin läntisen Euroopan maita.
 Maailman suurimpiin markkinatutkimusyrityksiin kuuluva GfK ennakoi kesäkuussa, että kivijalkamyymälöiden liikevaihto kasvaa tänä vuonna EU-alueella 2 prosenttia. Kovinta kasvu on itäisimmässä Euroopassa, vaisuinta lännessä, jossa monessa maassa kasvu jää alle prosenttiin.
 Lue myös
 Verkkokaupassa ostopäätös jää usein tekemättä, vaikka tuote olisi jo ostoskorissa
 Kaupungistuminen kiihtyy Suomessa, mutta kasvu ei näy keskustojen elinvoimana – "Puolet lisää asukkaita ja mallia Pariisista"
 Tilasto yllättää: Ostamme vaatteita enemmän kuin vuosiin, mutta halvemmalla – "Osta harvoin ja laatua -kampanjointi on jäänyt pienten piirien ryhtiliikkeeksi"
 Onko Helsingin kivijalka murtumassa? Yrittäjät kipuilevat korkeiden vuokrien kanssa: "Todella moni on lopettanut, kyllä se huolestuttaa"

Ennuste: Vähittäiskauppojen määrä voi laskea rajusti, pienten kaupunkien erikoiskaupat sulkevat oviaan


Summary: El Pason joukkoampuminen oli todennäköisesti viharikos. Ohion ja Chicagon tekijöiden motiiveista ei ole tietoa.

Yhdysvalloissa toivutaan viikonlopun joukkoampumisista, joissa kuoli yhteensä 30 ihmistä.
 El Pasossa Texasissa kiväärillä aseistautunut mies surmasi 20 ihmistä ja haavoitti 26 ihmistä lauantaina aamupäivällä. Teon epäillään olleen viharikos, sillä juuri ennen ampumista tekijä julkaisi verkossa  latinoyhteisöä kohti hyökkäävän manifestin.
 Kuolonuhreista seitsemän on meksikolaisia. Meksikon presidentti  Andres Manuel Lopez Obrador  on tuominnut teot ja kritisoinut Yhdysvalloissa tapahtuvaa umpimähkäistä aseiden käyttöä.
 Cloudflare katkaisee yhteydet äärioikeiston suosimalle verkkosivulle
 El Pason ampuja julkaisi ennen tekojaan verkossa rasistisen manifestin ääriajattelijoiden suosimalla verkkosivustolla.
 Meksikon presidentti on tuominnut ankarasti El Pason joukkoampumisen.  Mark Ralston / AFP
 Sisällönjakeluverkko Cloudflare on kertonut lopettavansa palvelujen tuottamisen kyseiselle sivustolle ja tuominnut sivustolla tapahtuva toiminnan laittomaksi.
 – Perustelu on selkeä. He ovat osoittaneet toimivansa laittomasti, ja se piittaamattomuus on saanut aikaan lukuisia traagisia kuolemia, Cloudflaren toimitusjohtaja  Matthew Prince  perustelee.
 Äärioikeiston suosima sivuston on aiemminkin toiminut ampumisten innoittajana.
 Sivuston perustaja  Frederick Brennan  on todennut, että sivusto pitäisi sulkea sen sisällön ja siitä aiheutuvien tapausten vuoksi, kertoo uutistoimisto AFP.
 Brennan on jo aiemmin katkaissut yhteytensä sivustoon. Nykyään sivustoa pyörittää Yhdysvaltain armeijan veteraani  Jim Watkins.
 Ohion uhreista kuusi afroamerikkalaisia
 Daytonissa Ohiossa lauantain ja sunnuntain välisenä yönä ravintola-alueella tapahtunut joukkoampuminen vaati yhdeksän uhria, joista kuusi oli afroamerikkalaisia.
 Daytonin joukkoampuminen tapahtui yöllä vilkkaalla ravintola-alueella. Megan Jelinger / AFP
 Lisäksi ainakin 27 haavoittui. Haavoittuneista neljä on vakavassa tilassa ja yksi kriittisessä tilassa, kertoo uutistoimisto Reuters.
 Teon motiivista ei kuitenkaan ole tietoa, ja sen arvailu tässä vaiheessa olisi vastuutonta, poliisi on painottanut.
 Viranomaiset ovat arvioineet, ettei 24-vuotias ampuja ole ehtinyt valikoida uhrejaan, sillä tapahtumat etenivät nopeasti. Baarikadulla partioineet poliisit puuttuivat ampumiseen reilusti alle minuutissa.
 Ohion ampujan nuoruusvuosista liikkuu hämäriä tietoja
 Daytonin ampuja käytti teoissaan kivääriä, jonka hän oli ilmeisesti hankkinut laillisesti. Poliisi on jo aiemmin kertonut, ettei miehen taustoissa ole ollut mitään sellaista, mikä olisi estänyt häntä hankkimasta asetta.
 Ampujasta liikkuu kuitenkin tietoja, joiden mukaan hänen nuoruutensa olisi ollut ongelmainen. Uutistoimisto Reuters kertoo ampujan muun muassa uhanneen luokkakavereitaan.
 Ampujan kerrotaan laatineen lukioaikoinaan vuonna 2012 nimilistoja henkilöistä, jotka hän haluaisi tappaa tai raiskata. Uutistoimisto AP nojaa tietonsa ampujan kahteen nimettömään lukioaikaiseen luokkakaveriin, jotka kertovat, että ampuja olisi myös joksikin aikaa erotettu koulusta tapausten jälkeen. Uutistoimisto ei ole saanut vahvistettua tietoa viranomaisilta tai kouluista.
 Koulun vessasta löytyneistä listoista käynnistettiin vuonna 2012 rikostutkinta, mutta tiedossa ei ole, miten tutkinta päättyi. Viranomaiset ovat vahvistaneet, että ampuja on käynyt koulua kyseisellä alueella.
 Ampujaa on kuvailtu myös kiltiksi ja fiksuksi nuoreksi mieheksi.
 30 kuoli viikonlopun joukkoampumisissa
 Viikonloppu Yhdysvalloissa oli verinen, sillä El Pason ja Ohion tapausten lisäksi myös Chicagossa ammuskeltiin.
 Seitsemän ihmistä haavoittui, kun paikallisessa puistossa ollutta ihmisjoukkoa ammuttiin ohi ajaneesta autosta.
 Viikonlopun joukkoampumiset ovat jälleen herättäneet keskustelun Yhdysvaltain aselaeista. Presidentti  Donald Trump  on jo aiemmin kuvaillut tekijöitä "henkisesti sairaiksi". Trump pitää tänään tiedotustilaisuuden Suomen aikaa kello 17.
 Lue lisää:
 Tutkija Yhdysvaltojen joukkoampumisista: Valtaosa ääriryhmien vihateoista valkoisten ääriryhmien tekemiä
 Äärioikeistolaisten iskut eivät ole vain Yhdysvaltojen ongelma – Asiantuntija: Valkoisen ylivallan kannattajien viharikokset ovat terrorismia
 20 kuollut joukkoampumisessa Texasin El Pasossa Yhdysvalloissa – netissä julkaistussa manifestissa kohteeksi ilmoitettiin latinoyhteisö
 Presidentti Trump: vihalla ei ole sijaa maassamme
 Syyttäjä aikoo vaatia El Pason joukkoampumisesta epäillylle kuolemantuomiota – Katso El Pason poliisin tiedotustilaisuus

Yhdysvaltain joukkoampumisten jälkipyykki on alkanut: El Pason uhreista seitsemän meksikolaisia, Ohion ampujan nuoruus oli ongelmallinen


Summary: Toisin kuin monissa muissa EU-maissa, Espanjassa tupakointi on lisääntynyt, kirjoittaa Ylen Espanjan-avustaja Maija Salmi.

– Elin terveellisesti, mutta tupakointia en pystynyt lopettamaan, muisteli ystäväni, 5-vuotiaan lapsen äiti raskausaikaansa.
 Saman olen kuullut usein aiemminkin.
 Kun ystäväni tulevat kylään, nostan automaattisesti tuhkakupin pöydälle. Kuka nyt käskisi parvekkeelle menemään, etenkään jos ikkunat ovat auki ja ilmanvaihto toimii.
 Vaikka tiukka tupakkalaki on ollut todellisuutta Espanjassakin jo kahdeksan vuotta, kodeissa sisällä polttaminen on edelleen yleistä. Tupakointiin pätee usein sama kirjoittamaton sääntö kuin kenkien pitämiseen sisätiloissa. Kummastakaan ei ole kohteliasta huomauttaa.
 Espanjassa tupakointi oli pitkään laskussa, mutta nyt se on jälleen lisääntynyt. Erityisesti nuorten naisten sauhuttelu on kasvussa.
 Viimeisimmän tutkimuksen mukaan tupakointi lisääntyi  3,3 prosentilla vuodesta 2017 vuoteen 2019 verrattuna.  Tällä hetkellä espanjalaisista polttaa saman tutkimuksen mukaan hieman yli 23 prosenttia. Suomalaisista vuonna 2017 tupakoi  THL:n mukaan noin 13 prosenttia.
 Suomessa tupakointi on liitoksissa Espanjaa vahvemmin sosioekonomiseen asemaan. Pohjolassa savuke palaa useammin matalapalkkaisen huulessa. Siksi poliitikko tupakka suussa saattaa olla Suomessa uutinen, mutta Espanjassa ei.
 Itse lopetin tupakoinnin  toukokuun alussa.
 Sitä ennen ehdin polttaa lähes 12 vuotta. Espanjaan muutin ensimmäistä kertaa vuonna 2009.
 Tuolloin maa oli kaltaiselleni, satunnaistupakoitsijasta nopeasti ketjupolttajaksi siirtyneelle paratiisi. Kun Suomessa sai terassilla pahoitella sauhuttelua, Espanjassa vieruskaverit tarjosivat tulta.
 Tupakka oli pitkään myös huomattavasti halvempaa kuin Suomessa. Nykyään hintaero ei enää ole merkittävä.
 Lopettamisesta en muista puhuneeni tupakoivien ystävieni kanssa koskaan. Eipä asiasta puhunut espanjalainen lääkärinikään. Hän hoiti kroonista yskääni astmalääkkeillä, vaikka suurempi apu olisi ollut todennäköisesti tumppaamisesta.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa  Stina Tuominen / Yle  Saksa:  Berliinissä naapurini ahdistuu kännykkämastosta – Saksassa 5G-verkko herättää Suomea enemmän kysymyksiä Venäjä:  Venäjä vihertyy, mutta valtavan jäteongelman ratkaisemiseksi tarvitaan muutakin kuin muovipilleistä luopumista Yhdysvallat:  Mustien autojen saattueet jumittavat liikennettä Washingtonissa – 45 auton kolonna voi kuitenkin olla pelkkää hämäystä Kiina:  Pandan vasemman silmämunan pitää sijaita toisen ja kolmannen ruudun välissä – luovuus ei ole arvo kiinalaisella taidekurssilla Italia:  Italiassa opin, että olen aina syönyt väärin – lukuisat ruokasäännöt vievät maidonkin kahvista Yhdysvallat:  Tavallisena työmatkapyöräilijänä olen USA:ssa harvinaistapaus ja toisinaan avoimen äimistelyn kohde
 Espanjassa nykyinen tupakkalaki  astui voimaan tammikuussa 2011. Aiemmin lain olivat ottaneet käyttöön jopa tupakkamyönteisinä maina tunnetut Ranska ja Italia.
 Ennen lakia sauhuttelu oli ollut kiellettyä ainoastaan jossain julkisissa paikoissa, kuten kouluissa ja busseissa. Baarit ja ravintolat saivat itse päättää sallivatko ne tupakoinnin.
 Siksi etenkin ravintoloitsivat vastustivat lakia aggressiivisinkin keinoin. He pelkäsivät lain vaikutusta liiketoimintaan, joka oli kutistunut entisestään Espanjaa kohdanneen talouskriisin seurauksena.
 Muistan, kun ravintoloitsijat järjestivät protesteja sakoista välittämättä.
 Ravintoloiden ikkunoihin kiinnitettiin kylttejä, joissa kerrottiin että tupakointi on uudesta laista huolimatta sallittua. Madridissa turhautuneet ravintoloitsijat rynnivät kaduille vastustamaan lakia. Suunniteltiin myös kansallista liikettä tupakkalain kumoamiseksi.
 Ajat ovat muuttuneet  ja nykyään nämä muistot tupakkaprotesteista lähinnä naurattavat.
 Tällä hetkellä esimerkiksi  Kataloniassa on suunnitteilla laki , joka kieltäisi tupakoinnin myös terasseilla, autojen sisällä ja bussipysäkeillä Myös tupakka-askin hintaa nostetaan jatkuvasti ja valistusta lisätään.
 Vuonna 2006 l'Escalan kylä Kataloniassa nousi otsikoihin, kun tupakointi paikallisella rannalla päätettiin kieltää. Sittemmin vastaavat kiellot ovat Espanjassa yleistyneet.   Robin Townsend / EPA
 Kaikista kampanjoista huolimatta sauhuttelu on Espanjassa edelleen huomattavasti salonkikelpoisempaa kuin Suomessa. Tupakointi on jokaisen oma asia, eikä esimerkiksi passiivisen tupakoinnin haittavaikutuksista puhuta yhtä kiivaasti kuin kotimaassa.
 Tupakointiin liittyy myös lukuisia myyttejä, joihin törmää Espanjassa säännöllisin väliajoin.
 Monet esimerkiksi välttelevät mentolisavukkeita, sillä niiden uskotaan aiheuttavan hedelmättömyyttä erityisesti miehillä. Tässä on kenties vastaus siihen, miksi Espanjassa mentolisavukkeet eivät ole olleet koskaan kovin suosittuja.
 Lisäksi olen törmännyt usein  niin sanottuun viiden tupakan sääntöön.
 Raskaana ollessaan tupakoinut ystäväni kertoi, että hänelle lääkäri oli todennut, ettei tupakoinnista ole merkittävää haittaa, jos savukkeiden määrä pysyy päivittäin alle viidessä.
 Kun itse yritin lopettaa, tuttuni kehotti minua ainoastaan vähentämään. ”Jos poltat alle viisi tupakkaa, ei sillä ole juurikaan vaikutusta”, hän vakuutti.
 Tätä sääntöä yritinkin noudattaa ennen kuin suostuin myöntämään, että päivittäisten savukkeideni määrä oli yleensä lähempänä viittätoista kuin viittä. Lopulta onnistuin lopettamaan kokonaan.
 Rehellisyyden nimissä on kuitenkin myönnettävä, etten nykyään laita tuhkakuppia pöydälle ainoastaan vieraita varten.
 Tupakansavusta tulee edelleen kotoisa olo.

"Alle viisi savuketta ei ole haitaksi" – Tupakointiin liittyviin myytteihin saattaa Espanjassa uskoa lääkärikin


Summary: Presidentti alleviivasi maanantaina tviitissään republikaanien ja demokraattien yhteistyötä.

Yhdysvaltain presidentti  Donald Trumpin  mukaan viikonlopun joukkoampumiset ovat hyökkäys kansakuntaa ja ihmisyyttä vastaan. Hän kertoi hallinnon aikovan alkaa toimia eri tavoin joukkoampumisten estämiseksi.
 Trump pitää tänään puheen Valkoisessa talossa liittyen viikonloppuisiin joukkoampumisiin. Yhdysvalloissa tapahtui viikonlopun aikana kolme joukkoampumista, joissa kuoli 30 ihmistä. Loukkaantuneita on jopa 60.
 – Kansakuntamme pitää tuomita kiihkomielisyys, rasismi ja valkoinen ylivalta, sanoi Trump puheessaan.
 Trump myös esitti osanottonsa Meksikolle El Pason ampumisessa kuolleiden meksikolaisten vuoksi.
 Trumpin mukaan liittovaltion viranomaiset alkavat tutkia tapauksia. FBI alkaa tutkia viharikoksia ja kotimaista terrorismia.
 Hän kehotti Yhdysvaltoja etsimään ratkaisua asiassa yhdessä.
 Uusia lakeja, väkivaltaiset videopelit pannaan
 Trump kertoi määränneensä oikeusministeriötä toimimaan yhdessä paikallisviranomaisten kanssa. Lisäksi hän perää sosiaalisen median yhtiöiltä parempaa havainnointia ampujien löytämiseksi ennen kuin nämä toimivat.
 Trump sanoi myös, että yhdysvaltalaisten tulisi lopettaa väkivaltakulttuurin kuluttaminen. Tämä pitää hänestä sisällään videopelit, joissa ylistetään väkivaltaa.
 Hänestä myös mielenterveyslakia pitäisi uudistaa, jotta tunnistetaan paremmin mielenterveysongelmista kärsivät. Trump lisäisi mielenterveyspalveluita, mutta myös helpottaisi ihmisen toimittamista vapaudenvastaisesti hoitoon.
 Joukkoampujat tulisi hänen mukaansa myös tuomita nopeammin kuolemaan. Hän myös perää tuomioita joukkomurhan tekijöille ja vihapuheeseen syyllistyneille.
 Lisäksi niille aseiden omistajille, jotka katsotaan olevan riski, tulisi asettaa jonkinlainen merkintä, kuten osassa Yhdysvaltojen osavaltioita on mahdollista.
 Trump sanoi kannattavansa aselakeja, jotka sallivat esimerkiksi perheenjäsenen tai poliisin vaatia aselupaan peruutusta, jos he kokevat aseen kantajan olevan vaarallisen. "Punaisen lipun" saajalta poistetaan tuolloin ase määräajaksi.
 Tviittasi aselakien muutosaikeista
 Aiemmin Trump vaati, että aseiden ostajien taustat tarkastetaan jatkossa aiempaa tarkemmin ja aselait säädetään uudelleen.
 Trump tviittasi maanantaina, että republikaanien ja demokraattien on tehtävä asian tiimoilta yhteistyötä. Hän kirjoittaa myös, että uusi lainsäädäntö voitaisiin yhdistää maahanmuuttouudistukseen.
 Tviiteissään Trump korosti myös, että medialla on iso vastuu elämästä ja turvallisuudesta Yhdysvalloissa.
 – Valeuutisilla on ollut paljon vaikutusta vihaan ja raivoon, joka on vain kasaantunut vuosien ajan. Uutisoinnin pitää muuttua reiluksi, tasapainoiseksi ja puolueettomaksi tai ongelmat vain pahenevat, Trump tviittaa.
 Tilastot ovat puolestaan osoittaneet, että Trumpin vihamielisen puhetavan ja viimeaikaisten  viharikosten välillä on yhteys .
 Puheessaan Trump sanoi, että internet ja sosiaalinen media ovat auttaneet radikalisoimaan.
 Kolme ampumistapausta
 Ensimmäinen joukkoampuminen tapahtui El Pasossa Texasissa lauantaina aamupäivällä, kun ampuja avasi tulen kauppakeskuksessa ja surmasi 20 ihmistä. Kaksi uhria kuoli maanantaina sairaalassa.
 Lauantain ja sunnuntain välisenä yönä mies avasi tulen Ohiossa Daytonissa ja surmasi yhdeksän ihmistä muutamassa kymmenessä sekunnissa. Poliisi ampui miehen.
 Lisäksi sunnuntaiaamuna parikymppisiä nuoria kohti ammuttiin chicagolaisessa puistossa. Heistä seitsemän loukkaantui.
 Trump on tuominnut  viikonlopun teot  ja kuvaillut tekijöitä "henkisesti sairaiksi".
 – Maassamme ei ole tilaa vihalle ja aiomme pitää asiasta huolen, Trump sanoi sunnuntaina.
 Maanantaina kerrottiin, että Trump oli peruuttanut matkansa Floridaan joukkoampumisten takia. Floridassa hänen piti puhua Yhdysvaltain Medicare-ohjelmasta. Se tarjoaa tarjoaa sosiaalivakuutusta yli 65-vuotiaille ja erityisryhmiin kuuluville henkilöille.
 Päivitetty 20:44: El Pason ampumisen uhriluku nousi 22:een.
 Lue lisää:
 Yhdysvaltain joukkoampumisten jälkipyykki on alkanut: El Pason uhreista seitsemän meksikolaisia, Ohion ampujan nuoruus oli ongelmallinen
 Tutkija Yhdysvaltojen joukkoampumisista: Valtaosa ääriryhmien vihateoista valkoisten ääriryhmien tekemiä
 Äärioikeistolaisten iskut eivät ole vain Yhdysvaltojen ongelma – Asiantuntija: Valkoisen ylivallan kannattajien viharikokset ovat terrorismia
 20 kuollut joukkoampumisessa Texasin El Pasossa Yhdysvalloissa – netissä julkaistussa manifestissa kohteeksi ilmoitettiin latinoyhteisö
 Syyttäjä aikoo vaatia El Pason joukkoampumisesta epäillylle kuolemantuomiota – Katso El Pason poliisin tiedotustilaisuus

Trump: Meidän on tuomittava kiihkomielisyys, rasismi ja valkoinen ylivalta – presidentti syytti väkivaltaisia videopelejä ja internetiä


Summary: Yle ja Helsingin kaupunki toteuttivat kolmipäiväisen tapahtuman yhteistyössä.

Kolmipäiväinen kaupunkifestivaali Pointti kokosi viime viikolla arviolta 25 000 kävijää Kansalaistorille Helsingissä. Ylen ja Helsingin kaupungin yhteistyössä toteuttama tapahtuma järjestettiin torstaista lauantaihin.
 Järjestäjien arvion mukaan tapahtumassa vieraili kolmen päivän aikana noin 25 000 ihmistä. Keskustakirjasto Oodin kävijälaskuri rekisteröi tapahtuman aikana jopa yli 50 000 kävijää.
 – Yleisö otti uuden tapahtuman erinomaisesti vastaan. Ylelle on tärkeää olla läsnä suomalaisten arjessa eri tavoilla, ja oli hienoa huomata, kuinka tärkeää tällainen vuoropuhelu Ylen kanssa on myös suomalaisille. Kiitos kaikille festivaalivieraille ja Helsingin kaupungille yhteistyöstä, sanoo Ylen toimitusjohtaja  Merja Ylä-Anttila .
 Myös Helsingin pormestari  Jan Vapaavuori  on tyytyväinen Pointtiin ja pitää sitä hienona lisänä kesäisen Helsingin tapahtumatarjonnassa.
 – Se houkutteli sankoin joukoin osallistujia Kansalaistorille, josta on muodostumassa uudenlainen tapahtumien keskus kaupunkiin. Pointti innosti niin vauvat kuin varttuneemmatkin tekemään ja kokeilemaan kaikenlaista kiinnostavaa, Vapaavuori toteaa tiedotteessa.
 Kävijät pääsivät itse testaamaan lähetysten tekemistä
 Pointti-festivaali järjestettiin nyt ensimmäistä kertaa. Tapahtuma levittäytyi Helsingin ydinkeskustassa Kansalaistorille, keskustakirjasto Oodiin ja Makasiinipuistoon. Kansalaistorilla, Oodin ulkopuolella, oli kaksi lavaa ja tapahtuman päälava Oodin lipan alla.
 Oodin sisällä olevissa saleissa oli mahdollisuus seurata erilaisia esityksiä sekä osallistua työpajoihin ja kyselytilaisuuksiin. Alueen someteltassa sai kokeilla, miltä tuntuu ennustaa säätä, lähettää oma ennustus kännykällä someen tai tutuille mökkilaiturin nokkaan.
 Teltassa puolestaan sai selostaa klassisia urheiluhetkiä ja linnanjuhlien kättelytunnelmia.
 Kolmena päivänä Pointin  suoraa lähetystä Yle Areenasta  käynnistettiin yhteensä 62 700 kertaa. Torstain  A-studion  suoraa lähetystä seurasi televisiosta keskimäärin 335 000 katsojaa. Lauantain  Villi Kortti  -ohjelman suoraa lähetystä seurasi televisiosta keskimäärin 148 000 katsojaa.
 Kaupunkifestivaalilla myös joogattiin ja askarreltiin koruja Strömsön opein. Yle Radio 1, Radio Suomi, Yle Puhe sekä Yle Vega tekivät suoraa lähetystä Oodin aulasta kaikkina kolmena päivänä. Pikku Kakkosen Seikkailukone ja Buu-klubben leikittivät perheen pienimpiä.
 Festivaalilla juhlistettiin myös Sananvapauden aukion avajaisia. Lisäksi tapahtuman aikana vietettiin Helsinki Biennaalin etkoja, kun meriekologisessa taidepajassa tarkasteltiin Itämeren vettä ja levää mikroskoopeilla ja maalattiin meren eliöitä.
 Pointin päälavalla nähtiin poliitikkoja, julkkiksia ja tuttuja toimittajia. Kuvassa Suomen mepit keskustelutilaisuudessa. Laura Hyyti / Yle
 Lue myös:
 "Tubettajista tykätään, koska meidät tunnetaan" – Tubettaja Mmiisas perää persoonia myös perinteiseen mediaan, katso Päivän Pointti -keskustelu videolta
 Mepit torjuvat Orbánin hyökkäyksen Suomea vastaan: "Hän tietää hyvin mistä kyse", "kestämätöntä", "Suomi voi jäädä historiaan"
 Tubettajat ja päätoimittajat kohtaavat Pointti-tapahtumassa: tule paikalle tai seuraa ohjelmaa suorana lähetyksenä
 Katso tunnelmia täältä:
 Pointti-tapahtuman parhaat tunnelmat ja kuvat torstaina 1.8.
 Nuorisoidolit selfie-etäisyydellä, tiukkoja väittelyjä ja tutttuja kasvoja livelähetyksissä – seuraa täältä mikä Pointti-tapahtumassa puhuttaa perjantaina 2.8.
 Koko perheen päivässä lapset leikkivät, nuoret viihtyvät ja aikuiset osallistuvat – katso täältä lauantain 3.8. tunnelmat

Uusi kaupunkifestivaali Pointti keräsi Helsingin keskustaan 25 000 kävijää – "Yleisö otti tapahtuman erinomaisesti vastaan"


Summary: Kauppias kiistää, että myynnissä olisi helposti pilaantuvia tuotteita.

Kimolassa sijaitsevaa kyläkauppaa uhkaavat jälleen uudet uhkasakot Kouvolan kaupungilta. Tällä kertaa maksettavaa olisi tulossa 6 000 euroa.
 Kaupalle määrättiin viime syksynä myyntikielto, joka koski helposti pilaantuvia elintarvikkeita kuten liha- ja maitotuotteita ja pakasteita. Lisäksi kauppias määrättiin poistamaan kaupan tiloista tuotteet, joiden viimeinen käyttöpäivä oli mennyt. Myynti kuitenkin jatkui ja  kaupunki määräsi  kauppiaan maksamaan tuhansien eurojen uhkasakot.
 Viimeisimpien keväällä ja kesällä tehtyjen tarkastusten perusteella kauppias oli jatkanut helposti pilaantuvien tuotteiden myyntiä ja kaupan kylmiössä säilytettiin runsaasti viimeisen käyttöpäivän ylittäneitä elintarvikkeita, kuten lihaa ja juustoa. Kylmiössä oli myös tuotteita, joiden päiväykset eivät olleet ylittyneet.
 Kauppias  Mauri Paavolainen  kiistää, että kaupassa olisi tällä hetkellä myynnissä helposti pilaantuvia tuotteita. Hän on mielestään joutunut kaupungin silmätikuksi. Kylmiössä säilytettävät vanhentuneet tuotteet ovat Paavolaisen mukaan häntä itseään varten.
 – Koko ajan täällä eletään noiden päivämäärien kanssa. Tällaista tämä on, tämä Kouvolan touhu. Ei muissa paikoissa käydä näin tiuhaan tutkimassa, sanoo Paavolainen.
 Kaupungin mukaan kauppias on suhtautunut asioiden korjaamiseen vastahakoisesti ja pitänyt viimeiseen käyttöpäivään liittyviä määräyksiä turhana nipottamisena.
 Kouvolan kaupungin ympäristöjohtaja esittää keskiviikkona kokoontuvalle rakennus- ja ympäristölautakunnalle, että yritys määrätään maksamaan uhkasakkojen lisäeriä 6 000 euron edestä.
 Sakkojen perintä ei kuitenkaan kuulu kaupungille, vaan valtiolle. Edelliset uhkasakot kauppias Paavolainen kertoo maksaneensa.

Tuhansien eurojen sakot uhkaavat kyläkauppiasta – kaupasta löytyi taas vanhentunutta lihaa ja juustoa


Summary: Tuhannet mielenosoittajat ovat tukkineet teitä ja häirinneet metroliikennettä. Kymmeniä lentoja on edelleen peruttuna.

Hongkongissa paikallinen poliisi kertoo pidättäneensä jo yli 80 ihmistä päivän suurprotestien takia. Yleislakko ja erilaiset protestit ovat tänään kattaneet lähes joka nurkan miljoonakaupungista.
 Kyseessä on laajimmalle levittäytynyt mielenilmaus koko kesän aikana. Siihen on osallistunut kymmeniä tuhansia ihmisiä.
 Tukensa on julkisesti ilmoittanut joukko opettajia, rahoituslaitosten työntekijöitä virkamiehiä, satoja bussikuskeja sekä Disneyland-huvipuiston ja lentoliikenteen työntekijöitä.
 Mielenosoittajat kerääntyivät Hongkongin keskeiselle Admiraltyn alueelle. Chan Long Hei / Epa
 Esimerkiksi noin kolmannes Hongkongin kansainvälisen lentoaseman lennonjohtajista on ilmoittanut jättävänsä tulematta töihin.
 Hieman ennen iltaseitsemää paikallista aikaa noin 70 lentoa oli edelleen peruttuna, kertoo hongkongilainen  South China Morning Post  -lehti. Myös Finnair liikennöi lentoasemalle.
 Paikallisen median mukaan ainakin viidellä eri alueella on laukaistu kyynelkaasua mielenosoittajien joukkoon.
 Kiinan armeija uhittelee videolla protestoijille
 Kiinan Kansan vapautusarmeija on jo ehtinyt julkaista propagandavideon, jossa se näyttää, kuinka armeija laittaa tarvittaessa mielenosoittajat ja kapinoitsijat kuriin. Lapset ja aikuiset vakuuttavat videolla kuuliaisuuttaan Kiinan valtiolle.

 Julkinen liikenne puuroutui pahoin
 Aamu alkoi liikennekaaoksella, kun protestoijat lähes pysäyttivät miljoonakaupungin metroliikenteen. He estivät junien kulkemisen tärkeimmillä asemilla. Metroa liikennöivän tahon mukaan raiteille on heitetty ostoskärryjä ja polkupyöriä.
 Arviolta 15 tietä parhaillaanon suljettuna. Mielenosoittajat ovat myös häirinneet kolmen läpikulkutunnelin toimintaa. Bussiliikenne sujuu pääosin normaalisti, vaikka reittejä on jouduttu muuttamaan. Arviolta kahdeksan metrolinjaa kärsii edelleen pahoista häiriöistä iltaseitsemältä paikallista aikaa, kertoo South China Morning Post.
 Lehden mukaan joillain bussilinjoilla aktivistit ovat pyytäneet häiriötä anteeksi ja jakaneet hampurilaisia korvaukseksi.
 Istumamielenosoitus Tamar-puistossa Hongkongissa. Mielenosoittajien mukana oli kylttejä, joissa lukee "Vastustamme luovutusta Kiinaan". Chan Long Hei / Epa
 Hallintojohtaja ei aio erota
 Aasian talouskeskittymänä tunnetussa miljoonakaupungissa mielenosoitukset ovat jatkuneet koko kesän.
 Protestit saivat alkunsa luovutuslakialoitteesta, joka olisi sallinut rikoksesta syytettyjen luovuttamisen Manner-Kiinaan. Mielenosoittajat ovat myöhemmin myös vaatineet poliisin toiminnan tutkimista, pidätettyjen armahtamista sekä sitä, että kiistelty luovutuslakialoite kuopataan lopullisesti.
 Hallintojohtaja  Carrie Lam  varoitti aamupäivällä pitämässään puheessaan, että mielenilmaukset vaarantavat kaupungin itsemääräämisoikeuden.
 – He sanovat haluavansa vallankumouksen ja vapauttavansa Hongkongin. Nämä toimet ovat jo nyt menneet yli alkuperäisten poliittisten vaatimusten. Ne haastavat meidän kansallista itsemääräämisoikeuttamme. Nämä laittomat toimet vaarantavat yksi maa, kaksi systeemiä -periaatteen, Lam sanoi uutistoimisto Reutersin mukaan.
 Yksi mielenosoittajien vaatimuksista on hallintojohtajan ero. Puheessaan aamupäivällä Lam vakuutti, ettei hän aio erota.
 Hongkongin hallintojohtaja Carrie Lam piti maanantaina ensimmäisen tiedotustilaisuuden yli kahden viikon hiljaisuuden jälkeen ja torjui erovaatimukset. Jerome Favre / EPA
 Kyynelkaasua käytetty kesän aikana jo yli tuhat ammusta
 Hongkongin poliisi kertoi maanantaina tiedotustilaisuudessa, että se on tämän kesän aikana laukaissut yli tuhat kyynelkaasuammusta ja lähes 200 kumiluotia mielenosoittajien joukkoon. Yli 420 ihmistä on pidätetty. Heitä on syytetty mellakoinnista, laittomasta kokoontumisesta, poliisin vahingoittamisesta ja sellaisten aseiden hallussapidosta, joilla voi tehdä vahinkoa.
 Hongkongin poliisin tiedotusosaston johtajan  Kong Wing-cheungin  mukaan kaupungin poliisilla on tarkat säädökset voiman käyttöön. Hänen kuvailee poliisin otteita ”mukautuviksi”.
 – Jos protestoija käyttää tiettyä väkivallan tasoa poliisiviranomaista kohtaan, käytämme sopivan määrän voimaa. Voin vakuuttaa, että käytämme vain pienimmän mahdollisen tason voimakeinoja, Kong sanoi  radio- ja televisioyhtiö RTHK:n mukaan .
 Sadat joutuneet sairaalahoitoon kesän protestien aikana
 Sairaalajohtaja  Deacons Yeung  kertoo , että kaupungin julkinen sairaanhoito ja ensiapuyksiköt ovat hoitaneet kesän aikana yli 460 potilasta, joilla on protesteihin liittyviä vammoja. Yeungin mukaan sairaalat toimivat pääosin normaalisti.
 Poliisi kertoo olevansa huolestunut paikallisessa sosiaalisessa mediassa kiertävistä puheista, joissa mielenosoittajia on kehotettu käyttämään veitsiä poliiseja vastaan.
 – Tämänlaiset verkkoviestit ovat syvästi huolestuttavia, eikä niitä saa tukea tai edistää, poliisipäällikkö Kong sanoo South China Morning Postin mukaan.
 Kong kertoo lehdelle, että poliisilla on paikallishallinnon tuki, eikä hän usko, että Kansan vapautusarmeijalle on tarvetta tilanteen käsittelyssä.
 Lue myös :  Mielenosoittajat sekoittivat aamun ruuhkaliikenteen Hongkongissa – Haukuttu hallintojohtaja: Olemme vaaran partaalla
 Kiina yrittää kiristää otettaan Hongkongin mielenosoituksissa – poliisi käyttänyt jälleen kyynelkaasua

Poliisi hajottaa suurlakkoa kyynelkaasulla ja kumiluodeilla – Hongkongissa yli 80 on pidätetty tänään protestien takia


Summary: Vartijat huomasivat hermoilevan  ja oudosti käyttäytyneen miehen ja ottivat tämän kiinni.

Rio de Janeirossa huumejengipomo  Clauvino da Silva  jäi kiinni sunnuntaina yritettyään vankilapakoa teinityttärekseen naamioituneena. Brasilian viranomaiset kertoivat tapauksesta maanantaina.
 – Se oli todella epätoivoinen yritys. Hän on saanut 73 vuoden tuomion yhdestä sekä 25 vuoden toisesta tapauksesta, kertoi vankilatoimen johtaja  Moises Enriques Marques .
 Johtajan mukaan maskin oli ilmeisesti tuonut vankilaan raskaana oleva nainen, jota ei voida tarkistaa läpivalaisussa raskauden takia.
 Da Silvalla oli peruukki, silikonimaski, silmälasit sekä rintaliivit tyttärensä paidan alla. Vartijat kuitenkin huomasivat pakoyrityksen, sillä naiseksi pukeutunut mies oli ollut hermostunut ja käyttäytynyt erikoisesti.
 Vanki oli päässyt ulos tapaamishuoneesta, mutta joutunut vartijoiden huomionkohteeksi uloskirjautumisessa.
 – He olivat kysyneet, onko kaikki hyvin, ja da Silva oli vastannut omalla äänellään, jolloin vartijat olivat ymmärtäneet pakoyrityksen olevan käynnissä.
 Ilmeisesti suunnitelmaan kuului 19-vuotiaan tyttären jättäminen vankilaan. Tyttären osuutta pakoon tutkitaan. Hän oli vierailulla isänsä luona vankilassa.

 Da Silva on siirretty vankilaan, jossa erityisen tiukat turvatoimet. Viranomaisten mukaan mies oletettavasti saa myös rangaistuksen pakoyrityksestään.
 Da Silva on johtanut yhtä Rio de Janeiron pahamaineisimmista huumeidensalakuljetus- ja rikollisryhmää Red Commandia eli Comando Vermelhoa.
 Tapauksesta ovat maailmalla uutisoineet esimerkiksi brittimediat  Guardian  ja  BBC .
 BBC:n mukaan tapaus ei ole ensimmäinen kerta, kun pakoa yrittävä vanki jättää sukulaisen tilalleen telkien taakse.
 Päivitetty 22.13: Lisää yksityiskohtia, muutettu otsikkoa.

Video: Jengipomo yritti erikoista pakoa Brasiliassa – pukeutui tyttärekseen, koska oli epätoivoinen 98 vuoden tuomiosta


Summary: Asukkaat ja mökkiläiset vastustavat turvetyömaasuunnitelmaa. Vapo haluaa keskustella heidän kanssaan avoimesti kasvotusten.

Kitukasvuista mäntyä, tupasvillaa ja sammalta kasvavan suon laidalla seisoo kaksi vakavailmeistä miestä. Ilmassa leijuu harmistus.
 Vajaan kuudenkymmenen hehtaarin suoalueelle kaavaillaan nimittäin turvetuotantoa. Se kuumentaa paikallisten tunteita.
 Vaajersuota Miehikkälässä. Yle / Vesa Grekula
 Suon lähistöllä muutaman kilometrin päässä virtaavat rajaseudun pienet joet Virojoki ja Vaalimaanjoki ovat miesten mukaan nyt vaarassa.
 – Tarkoituksemme on, että turvetuotantoaluetta ei tänne perusteta, sanoo turvetyömaan vastustajia liikkeelle masinoinut miehikkäläläinen  Markku Korpela .
 Asukkaat ja mökkiläiset pelkäävät turpeennostoalueen heikentävän lähiseudun järvi- ja jokivesien laatua, ja haittaavan niiden virkistyskäyttöä kuten kalastusta ja ravustusta.
 "Turvetuotanto olisi täysi tuho"
 Suomen suurin turpeen tuottaja  Vapo  on hakenut ympäristölupaa noin 60 hehtaarin kokoiselle turvetuotantoalueelle, joka tulisi vierekkäin sijaitseville Heinä- ja Vaajersuolle lähelle Suomen kaakkoisrajaa.
 Lähimmät vesistöt ja niiden loma-asutus sijaitsevat runsaan kilometrin päässä suunnitellusta tuotantoalueesta.
 Lähiseudun kalavesien omistajat ovat viime vuosina kunnostaneet jokia luonnontilaisiksi  Kaakon Jokitalkkari  -toiminnalla.
 Sen aikana kaloille, etenkin taimenille, rakennettiin soraikkoja kutemista varten. Jokivarsilla pidettiin niin sanottuja  kututalkoita  vuosina 2016 ja 2017.
 Miehikkäläläinen Ilpo Suoknuuti pelkää, että vuosien työ taimenen kutupaikkojen rakentamiseksi menee hukkaan jos Virojoen ja Vaalimaan joen lähiseudulle tulee turvetuotantoalue. Yle / Vesa Grekula
 Kunnostuksen seurauksena taimen on vuosikymmenten tauon jälkeen päässyt lisääntymään kaakkoisrajan tuntuman pienissä joissa.
 Nyt kalavesien omistajat eli osakaskunnat pelkäävät tehdyn työn valuvan hukkaan.
 – Tavoitteemme on, että Virojoen ja Vaalimaan joen virkistyskäyttöä voitaisiin edelleen kehittää, ja saada joet lähivuosina viehekalastusalueeksi. Tämä haave todennäköisesti hautautuu, jos turvetuotantoalue saa perustamisluvan, sanoo miehikkäläläistä Muurolan osakaskuntaa edustava  Ilpo Suoknuuti .
 Vaalimaanjoki Miehikkälässä on paikoin kapea ja puromainen. Yle / Vesa Grekula
 Vuosikymmeniä kotiseutunsa luonnossa liikkunut Markku Korpela sanoo, että varsinkin kuivana aikana Virojoki ja Vaalimaanjoki olisivat uhattuna humuspitoisen turvetyömaan valumaveden takia.
 – Silloin kun vesi on matalalla, jokien päävesi olisi turvetuotantoalueelta tulevaa vettä. Se olisi molemmille joille täysi tuho, uskoo Korpela.
 Humuksella tarkoitetaan ainetta, joka syntyy kun kasvit ja eläimet hajoavat luonnossa. Humus värjää veden kellertäväksi tai ruskehtavaksi.
 Vapo: "Keskustelutilaisuus suunnitteilla"
 Vapon mukaan turvetyömaasta olisi vain vähäista haittaa vesistölle.
 Yhtiön mukaan haitat pystytään minimoimaan nykyaikaisilla ja ympäristölupaehtojen mukaisilla suojausmenetelmillä, jotka perustuvat muun muassa kuivatusvesien suodatukseen.
 – Esimerkiksi pari vuotta kestävän suon kuivatuksen aikana päästöjen määrä on noin kolme henkilöauton peräkärryllistä kiintoainetta vuodessa, ja tuotannon alettua noin kaksi kärryllistä, sanoo Vapon turvetuotannosta vastaava johtaja  Pasi Rantonen .
 Kiintoaine voi olla esimerkiksi maa-ainesta kuten savea.
 Arviot perustuvat ympäristölupaehtojen mukaiseen vuosittaiseen seurantaan, joka turpeentuottajilta vaaditaan kaikilla työmailla.
 Vapon turvetuotannosta vastaava johtaja Pasi Rantonen. Yle / Vesa Grekula
 Vaposta korostetaan, että se haluaa käydä avointa keskustelua ja olla yhteistyössä suunnitellun turvetyömaan lähiseudun ihmisten kanssa.
 Toistaiseksi asukkaat ja mökkiläiset ovat olleet niiden kirjallisten tietojen varassa, joita virallisissa kuulutuksissa muun muassa kunnanviraston seinällä ja tai aluehallintoviraston alueen maanomistajille lähettämässä kirjeessä on kerrottu.
 Koostaan huolimatta, turvetuotantoalueet muistuttavat usein toisiaan. Turpeennostomenetelmät eivät juurikaan poikkea toisistaan eri soilla. Kuvassa Karhunsuon turvetyömaa Kouvolassa Utin lähellä. Yle / Vesa Grekula
 Johtaja Pasi Rantosen mukaan asukkaiden huolenaihe pitää ymmärtää.
 – Suunnittelemme vielä tämän vuoden puolelle tilaisuutta, jossa tästä asiasta voi kysellä. Me vastaamme ja kerromme, millaista nykyaikainen turvetuotanto on, Rantonen sanoo.
 Ympäristölupaa odottavasta Vapon suunnitelmasta jätettiin tänä kesänä määräaikaan mennessä 21 muistutusta. Niistä peräti 15 tuli yksityishenkilöiltä ja kolme kalavesien osakaskunnilta.
 Turvetuotanto kuormittaa luultua vähemmän?
 Turvetuotantoa on pitkään pidetty vesistöjä kuormittavana toimintana.
 Vapon omillakin verkkosivuilla  kerrotaan, että turpeennosto voi vaikuttaa lähivesien kalakantoihin ja heikentää vesien virkistyskäyttöä.
 Viime keväänä julkisuuteen tuli kuitenkin uusia tietoja, joiden mukaan turvetuotanto ei heikentäisikään vesien laatua aiemmin luullulla tavalla.
 Tiedot perustuivat Geologian Tutkimuskeskuksen GTK:n tekemän tutkimuksen alustaviin tuloksiin, joista muun muassa  Maaseudun Tulevaisuus -lehti  kirjoitti huhtikuussa. Lehtijutun mukaan tutkimuskeskus selvitti yli 60 järven tilanteen tutkimalla niiden pohjien humuspitoisuuden.
 Vaalimaanjokea Miehikkälässä. Yle / Vesa Grekula
 Selvityksen perusteella turvetuotantoalueiden lähellä sijaitsevat järvet eivät juurikaan eronneet laadullisesti järvistä, joiden lähellä ei ollut turvetuotantoa.
 Asiaa käsitelleessä saman lehden  toisessa jutussa  Luonnonvarakeskuksen professori Anne Tolvanen sanoi tutkimuksen alustavia tietoja yllätykseksi.
 Geologian tutkimuskeskuksen  turvevarannot -yksiköstä  viimeisteltävänä olevaa tutkimusta ei kommentoida ennen sen julkaisemista elo- tai syyskuussa.
 Yksi turvetuotantosuunnitelma muiden joukossa
 Kymenlaakson Miehikkälään kaavailtu Heinäsuon ja Vaajersuon työmaa-alue olisi kooltaan tyypillinen uusi turvetyömaa.
 – Tavallisimmin uudet tuotantoalueet ovat kooltaan 50 - 100 hehtaaria. Vanhat turvetyömaat puolestaan voivat olla kooltaan useita satoja hehtaareja, vertailee Pasi Rantonen.
 Turvetuotantoalue Kouvolan Utissa. Yle / Vesa Grekula
 Miehikkälän turpeennostosuunnitelman lisäksi Vapolla on vireillä useita muita työmaita eri puolilla Suomea.
 – Tämä on yksi hanke muiden joukossa. Meillä on koko maassa noin 2000 hehtaaria kaavailtuja turvetuotantoalueita viranomaiskäsittelyn eri vaiheissa.
 Miehikkälän turvetuotantoalueen ympäristölupapäätös saadaan Etelä-Suomen aluehallintoviraston varovaisen arvion mukaan loppuvuoden aikana.
 Ilpo Suoknuuti ja Markku Korpela seuraavat tarkasti Vapon turvetyömaasuunnitelman etenemistä.  Yle / Vesa Grekula
 Vapon mukaan turvetuotannon aloittamiseen menee pari-kolme vuotta siitä, kun ympäristölupa on saatu.
 Miehikkälässä turvetyömaasuunnitelman vastustajat ovat nyt odottavalla kannalla, mutta tilannetta seurataan tiiviisti.
 – Jos sieltä myönteinen lupa turpeen tuotannolle tulee niin kyllä me aiotaan vielä panna hanttiin tässä asiassa, vakuuttaa Ilpo Suoknuuti.

Asukkaat uurastivat vuosia jokien puhdistamiseksi ja saivat taimenet lisääntymään – sitten he kuulivat, että lähelle lanataan turvesuo


Summary: Rannoille ajautuneet kalat ovat kuolleet muutama päivä sitten.

Elinkeino-, liikenne- ja ympäristökeskus (ELY)

Rautalampi-järvestä löytyneiden kuolleiden kalojen kuolinsyystä saadaan lisätietoa muutaman viikon päästä. Alustavissa tutkimuksissa ei ole löytynyt syytä epäillä rikosta.
 Poliisi jatkaa asian selvittämistä yhdessä muiden viranomaisten kanssa ja toivoo myös yleisöltä mahdollisia vihjeitä. Jos syytä tulee, tehdään päätös esitutkinnan aloittamisesta myöhemmin.
 – Veden laadun tutkimuksista ei löytynyt viitteitä ulkopuolisesta tekijästä, mutta täytyy muistaa, että kyseessä on osin alustava tutkimus. Odotamme vielä myöhempiä tuloksia, ja asiantuntijoiden lausuntoja niistä, kertoo rikoskomisario  Johanna Parviainen  Itä-Suomen poliisilaitokselta.
 Ruokaviraston johtava asiantuntija  Satu Viljamaa-Dirks  vastasi kuolleista kaloista otetuista näytteistä.
 – Katsoimme kaloja ja niissä ei näkynyt tarttuvia kalatauteja. Erityisesti IHN-virus katsottiin ja sitä ei ole tässä vaiheessa syytä epäillä, Viljamaa-Dirks kertoo.
 Pohjois-Savon Ely-keskuksen biologi  Ilpo Käkelän  mukaan vedestä mitattiin pH-arvot, ja ne olivat suhteellisen korkeat. Tulos kertoo leväkukinnasta, mikä oli silminnähtävää jo paikan päällä. Vesituloksista ei löytynyt tässä vaiheessa selkeää tekijää kalakuolemille.
 Veden lämpötila oli järvessä muutama päivä sitten vielä melko korkea. Raportin mukaan noin 26–30 astetta.
 – Tulokset vastasivat aiempien vuosien tuloksia. Voisi sanoa, että tasaisen huonoa kehitystä järvessä, Käkelä sanoo.
 Ensimmäiset havainnot kalakuolemista tehtiin keskiviikkoiltana. Rannoille alkoi ajautua suurempia määriä kaloja torstain ja perjantain aikana. Rannan asukkaat siivosivat kuolleita kaloja  viikonloppuna .
 Viranomaisten ja alueen asukkaiden tiedossa ei ole aiempia vastaavia kalakuolemia Rautalampi-järveltä.
 Kuolleet kalat huuhtoutuneet rannoille
 Pohjois-Savon Ely-keskuksen hydrobiologi  Veli-Matti Vallinkosken  mukaan järvi on matala ja kooltaan noin 160 hehtaaria. Siinä on muutama syvempi kohta, mutta nekin ovat korkeintaan 6–7 metrin syvyisiä.
 Vesitilavuus on melko pieni ja valuma-alue iso, jopa 4 000 hehtaaria. Alueella on paljon peltoviljelyä.
 – Järven tilanne ei ole kovin hyvä, ja sillä on tyypillisiä rehevöityvän järven ongelmia. Ravinnetasot ovat korkealla ja lopputalvesta happi käy vähiin, Vallinkoski kertoo.
 Rannalle ajautunut kalamassa kuvaa Rautalampi-järven kalatilannetta hyvin.
 – Järvessä on pientä kalaa. Särkeä pääasiassa, ahventa ja haukeakin. Särkien määrää on yritetty vähentää hoitopyyntejä tekemällä, Vallinkoski kertoo.
 Rautalampi-järvi on kooltaan pieni. Kalevi Rytkölä / Yle
 Kuolleet kalat ovat ranta-alueella hygieniahaitta, mutta Vallinkosken mukaan on silti hyvä, että ne kulkeutuvat rantaan. Rannoilta on siivottu viikonlopun aikana useampi tuhat kiloa kaloja.
 Vallinkoski kävi maanantaina järvellä ja tutki järven pohjaa veneestä käsin.
 – Kokeilin ja kaivelin pohjia, eikä sieltä noussut kuolleita kaloja. Niitä näkyy olevan tuulen alapuolisella rannalla. Kun kala kuolee, se kaasuuntuu ja nousee pintaan. Kyllä ne pääosin kulkeutuvat rantaan.
 Rautalammin kunnan  nettisivuilla  ohjeistetaan, että kaloja ei missään nimessä saa käyttää ihmisten tai eläinten ravinnoksi. Myös veden käyttämistä tai siinä uimista tulee toistaiseksi välttää.
 Kuolleita kaloja on siivottu viikonlopun aikana kunnan tuomiin keräyssäiliöihin. Pekka Niiranen / Yle
 Aiempia kalojen joukkokuolemia
 Rautalampi-järven laajuiset tuhansien kilojen kalakuolemat ovat Suomessa harvinaisia. Viime vuosina järvikaloja on kuollut pienempiä määriä esimerkiksi veden pH-arvon muutosten ja happivajeen vuoksi.
 Kainuussa Kajaanin Kuluntajärveltä löydettiin maaliskuussa 2019 runsaasti  kuolleita kaloja . Kainuun Ely-keskuksen mukaan veden pH-arvot olivat kunnossa. Kalojen epäiltiin kuolleen happikatoon.
 Joulukuussa 2018 Eurajoessa tapahtuneiden  kalakuolemien  syyksi epäiltiin veden muuttunutta pH-arvoa. Varsinais-Suomen Ely-keskuksen mukaan joen pH-arvo oli matalimmillaan alle viisi. Taustalla olivat vähentyneet sateet, pohjaveden pinnan lasku ja pelloilta valunut hapan aines.
 Rautalampi-järven rannalla on vielä maanantainakin runsaasti kaloja. Antti Karhunen / Yle
 Tampereen Mikkolanlammista löytyi noin 200 kiloa  kuollutta kalaa  lokakuussa 2018. Lampi kemikalisoitiin aiemmin, jotta sen fosforipitoisuus laskisi. Kalat kuolivat toimenpiteestä johtuvaan pH-arvon laskemiseen.
 Vesilahden Pyhäjärvellä löytyi  kuolleita kaloja  elokuussa 2018. Pirkanmaan Ely-keskuksen asiantuntijoiden mukaan kalat kuolivat hellestressin, loisten ja täiden vuoksi.
 Vihdin Enäjärvellä koettiin kesällä 2018 ensin  simpukoiden joukkokuolema . Muutama viikko sen jälkeen pintaan alkoi nousta satoja kiloja  kuolleita kaloja . Syyksi epäiltiin runsasta sinileväkukintaa, jonka aiheuttivat kaksi myrkyllistä leväsukua. Myös hapenpuutetta epäiltiin.
 Juttuun täydennetty klo 16.40 Ruokaviraston ja Pohjois-Savon Ely-keskuksen kommentit.
 Lue myös:
 Kuolleiden kalojen kulkeutuminen Rautalammin keskustaan estetään verkoin
 Kalojen joukkokuolema uhkaa suomalaisjärviä, varoittaa tutkija ja kertoo, mitä kuka tahansa voi asialle tehdä

Rehevöityneen Rautalampi-järven kalakuolemille ei yhtä selvää syytä – poliisi ei epäile rikosta


Summary: Intian hallitus purkaa Kashmirin alueen itsehallintoa, Pakistan tuomitsee jyrkästi.

Intian hallitus on ryhtynyt poikkeuksellisen rajuihin toimiin kiistellyn Kashmirin suhteen.
 Hallitus kumosi maanantaina perustuslain kohdan, joka on taannut Intian hallitsemalle Kashmirin osalle laajan itsehallinnon.
 Muslimienemmistöisen alueen erityisasema on ollut voimassa siitä asti, kun Kashmirista riitelevät Intia ja Pakistan itsenäistyivät vuonna 1947.
 Sen kumoamisen arvellaan saavan aikaan levottomuuksia.
 Mitä Kashmirin erityisaseman kumoaminen käytännössä tarkoittaa?
 Intian hallitsema Kashmirin osa, Jammu ja Kashmir, on Intian ainoa muslimienemmistöinen osavaltio. Siellä islaminuskoa tunnustaa yli 60 prosenttia asukkaista.
 Intian perustuslain artikla 370 on taannut osavaltiolle oman perustuslain, lipun ja oikeuden harjoittaa itsenäistä sisäpolitiikkaa ulko- ja turvallisuuspolitiikan jäädessä Intialle.
 Artikla on myös estänyt muita osavaltion ulkopuolella asuvia intialaisia muuttamasta alueelle ostamasta sieltä maata ja työskentelemästä osavaltion hallinnon viroissa.
 Pääministeri  Narendra Modin  hindunationalistinen BJP-puolue on halunnut romuttaa säännöt jo pitkään.
 Arvostelijoiden mukaan hallituksen tarkoituksena on nyt muuttaa Kashmirin väestösuhdetta sallimalla uusien hinduasukkaiden muutto alueelle.
 Miksi tämä on merkittävää?
 Himalajan vuoristossa sijaitseva Kashmir on Intian ja naapurimaan Pakistanin pitkäaikainen kiistakapula.
 Yle Uutisgrafiikka
 Intia, Pakistan ja Kiina hallitsevat kukin omaa osaansa Kashmirista, mutta Intia ja Pakistan katsovat koko Kashmirin kuuluvan itselleen. Nykyään molemmat maat ovat myös ydinasevaltoja.
 Naapurukset ovat käyneet Kashmirista kaksi sotaa – ensimmäinen sota alkoi vuonna 1947 ja toinen vuonna 1965 – sekä lyhyemmän taistelun vuonna 1999.
 Intian-puoleisen osassa yli kolme vuosikymmentä jatkuneessa kapinassa on kuollut kymmeniä tuhansia ihmisiä.
 Tunnelman kiristyminen lisää uuden konfliktin vaaraa.
 Mitä Pakistan sanoo nyt?
 Pakistan pitää Intian päätöstä Kashmirin itsehallinnon kumoamisesta laittomana ja sanoo ”käyttävänsä kaikki mahdolliset keinot” sen vastustamiseksi.
 – Intia pelaa vaarallista peliä, jolla voi olla vakavia seurauksia alueelliselle rauhalle ja vakaudelle, sanoi Pakistanin ulkoministeri  Shah Mehmood Qureshi .
 Pakistanilaiset ovat osoittaneet mieltään Intiaa vastaan pääkaupungissa Islamabadissa sekä esimerkiksi Muzaraffabadissa Pakistanin-puoleisessa Kashmirissa..
 Pakistanin puolella järjestettiin maanantaina useita mielenosoituksia Intiaa vastaan. Rehan Khan / EPA
 Mitä muuta Kashmirissa tapahtuu?
 Intian-puoleisen Kashmirin yli 12 miljoonaa asukasta elävät nyt käytännössä eristyksissä.
 Puhelin- ja internet-yhteydet ovat olleet poikki laajalti. Hallitus on kieltänyt julkiset kokoontumiset ja mielenosoitukset sekä sulkenut kouluja.
 Intian hallitus on lähettänyt jo valmiiksi raskaasti aseistettuun Kashmiriin viime päivinä ainakin 10 000 sotilasta lisää. Kaksi osavaltion entistä johtohahmoa on määrätty kotiarestiin.
 Matkailijoita kehotettiin poistumaan alueelta jo viime viikolla, kun hallitus varoitti terrori-iskujen uhasta.
 Lisää aiheesta:
 Intia poisti Kashmirin erityisalueen aseman ja lähetti sinne kymmeniätuhansia sotilaita

Mitä Kashmirissa tapahtuu ja miksi? Neljä kysymystä ydinasevaltioiden välisen kiistan uudesta käänteestä


Summary: Ero kolmen vuoden takaiseen ennätykseen on hiuksenhieno.

Kansainväliset organisaatiot ja sopimukset

Heinäkuu oli maailman mittaushistorian kuumin kuukausi ikinä, kertoo EU:n satelliittipohjainen Earth Observation Network.
 Jo viime viikolla  Maailman ilmatieteen järjestö  (WMO) arvioi, että heinäkuu oli yhtä lämmin tai ehkä jopa lämpimämpi kuin mikään mitatun historian kuukausi.
 Nyt tieto on vahvistunut EU:n mittaamana. Ero edelliseen ennätykseen on tosin hiuksenhieno: 0,04 celsiusastetta.
 – Heinäkuu on usein vuoden lämpimin kuukausi, mutta meidän datamme mukaan tämän vuoden heinäkuu oli kuumin maailmassa tilastoitu kuukausi, EU:n Copernicus Climate Change Servicen päällikkö  Jean-Noel Thepaut  arvioi uutistoimisto AFP:n mukaan.
 Uutta ennätystä pidetään merkittävänä pienestä marginaalierosta huolimatta. Aiempaan ennätykseen heinäkuulta 2016 vaikutti nimittäin El Nino -ilmiö, jolla viitataan merivirran ajoittaiseen lämpenemiseen Tyynellämerellä. Tämän vuoden ennätykseen ilmiö ei vaikuttanut.
 Lisääntyvät kasvihuonepäästöt ja niiden vaikutus lämpötiloihin tarkoittaa, että ennätyksiä rikotaan jatkossakin, Thepaut arvioi.
 Lue lisää:
 Heinäkuu oli yhtä lämmin tai jopa lämpimämpi kuin maapallon kaikkien aikojen kuumin kuukausi
 Euroopassa on murskattu lämpöennätyksiä ja sää lämpenee edelleen tänään – Pariisissa hätyytellään yli 40 asteen lukemia
 Lämpöennätykset paukkuivat taas ympäri Eurooppaa – lukemat alkoivat jo nelosella
 ”Arktinen lämpöaalto” iski maailman pohjoisimpaan vakituisen asutuksen paikkaan
 Ovatko superhelteet uusi normaali? Viisi kysymystä ja vastausta yhä kuumemmista helleaalloista

Nyt se on varmaa: Heinäkuu oli mittaushistorian kuumin kuukausi


Summary: Lääkäri Jonne Juntura tietää omasta kokemuksestaan, miten vaikea on päästä nopeasti hoitoon, kun paniikkikohtaus iskee.

kunnalliset palvelut (julkiset palvelut)

Mielenterveyden ongelmat ovat nykyisin yleisin syy parikymppisten  sairauspoissaoloille . Masennus, ahdistus ja unihäiriöt vaivaavat suomalaisia jo niin usein, että voidaan puhua kansantaudista. Silti vain noin  puolet sairastavista  saa tarvitsemaansa hoitoa.
 – Moni yrittää pitkään vain pärjätä oireiden kanssa. Kynnys hakeutua hoitoon on edelleen korkea, lääkäri Jonne Juntura sanoo.
 Tarvittavan hoidon saaminen viivästyy usein myös siksi, että prosessi on pitkä. Kun ihminen saa ajan terveyskeskuksesta, ensimmäisellä kerralla pystytään vasta vain arvioimaan tilanne. Oikeasti apua saattaa saada vasta kuukausien päästä, kun taas seuraava lääkäriaika liikenee.
 Mistä kyse?
 Junturan mielestä terveyskeskuslääkärin keinovalikoima mielenterveydenongelmien osalta on kovin suppea. Monesti ainoa keino aloittaa jonkinlainen hoito on määrätä lääkkeet.
 Lääkityksen lisäksi ei yleensä ole mahdollista tarjota minkäänlaista pikaista keskusteluapua, vaikka tehokkain keino masennuksen hoitoon usein olisi yhdistelmä terapiaa ja lääkitystä.
 – Mielenterveyshoitajille on pitkät jonot. Joissain harvoissa terveyskeskuksissa on psykologeja, mutta se on ihan poikkeustapauksissa, Juntura sanoo.
 Karoliina Simoinen / Yle
 Kuka ja mitä?
 Jonne Junturalla on myös omakohtaista kokemusta mielenterveyden häiriöistä.
 Juntura sairastui masennukseen ja ahdistuneisuushäiriöön opiskellessaan lääkäriksi. Eräänä iltana voimakkaat paniikkikohtaukset pakottivat Junturan lähtemään päivystykseen.
 – Se oli todella pelottava kokemus, koska en tiennyt, mitä minulle tapahtuu.
 Psykiatrisesta päivystyksestä Juntura käytännössä vain lähetettiin kotiin, sillä hän ei ollut psykoottinen tai itsetuhoinen. Opiskelijaterveydenhuollosta puolestaan kerrottiin, että seuraava aika olisi vasta parin viikon päästä. Terveyskeskuksesta Juntura sai lääkityksen, mutta ahdistus ei helpottanut.
 Lopulta psykologille pääsy ja lääkitys yhdessä tepsivät oloon.
 Juntura on halunnut edistää lääkärin roolinsa lisäksi mielenterveyspalveluita myös politiikan keinoin. Juntura pyrki eduskuntaan viime kevään vaaleissa SDP:n riveistä mielenterveysteemalla.
 Tätä et ehkä tiennyt
 Terveyskeskusten mielenterveyspalveluiden hitauteen ja riittämättömyyteen yritetään nyt puuttua kansalaisaloitteen muodossa.
 Mielenterveysjärjestöjen tekemä  kansalaisaloite terapiatakuusta  keräsi heinäkuussa tarvittavat 50 000 allekirjoitusta, joten aloite etenee eduskunnan käsittelyyn.
 Terapiatakuun tarkoituksena on helpottaa ja nopeuttaa hoitoonpääsyä. Hoitoon hakeutuvan täytyisi päästä psykoterapiaan tai muuhun hoitoon kuukauden sisällä ensimmäisestä käynnistä, ja hoidon tarve pitäisi arvioida heti apua haettaessa.
 Hoitovalikoimaan voisi kuulua myös lyhytaikainen keskusteluapu.
 Junturan mukaan huomiota pitää kiinnittää nimenomaan terveyskeskusten palveluihin, sillä niitä käyttävät erityisesti ne, joilla ei ole työterveyden, yksityisen sairausvakuutuksen tai opiskelijaterveydenhuollon väyliä käytössään.
 Karoliina Simoinen / Yle
 Mitä on tärkeä muistaa?
 Mielenterveyden häiriöiden hoidossa olennaista on varhainen tilanteeseen puuttuminen.
 – Kun oireet tulevat ensimmäistä kertaa, se on todella pelottavaa. Siksi apua pitäisi saada nopeasti ja oikeaan aikaan, Juntura sanoo.
 Junturan mukaan potilaalle olisikin tärkeä saada luotua turvallisuuden tunnetta, ja kertoa mahdollisimman pian, mistä on kyse. Mielenterveysongelman tunnistaminen voi olla vaikeaa.
 Junturakaan ei aluksi tunnistanut omia oireitaan, vaikka oli opiskelemassa lääkäriksi.
 – Vaikka olin lukenut mielenterveyden häiriöistä, niin se oli ihan eri asia kokea asia itse.
 Lääkäri Jonne Junturaa haastatellaan 8 minuuttia -ohjelmassa. Katso haastattelu klikkaamalla pääkuvaa.
 Kaikki tänä kesänä kuvatut 8 minuuttia -jaksot ovat katsottavissa  Yle Areenassa .
 Lue lisää
 Terapiatakuu-kansalaisaloite keräsi 50 000 nimeä ja etenee eduskuntaan – kaikille halutaan nopea pääsy mielenterveysapuun
 Yli 100 000 nuorta kärsii mielenterveyden häiriöistä, ja hoito ruuhkautuu – "Jos on itsetuhoisia oireita, kolme kuukautta on pitkä aika"

Lääkäri voi usein antaa masennuksen hoitoon vain lääkkeitä – Jonne Juntura haluaa lisää psykologeja terveyskeskuksiin


Summary: Neljä kuukautta kestävä maailmanympärilento alkaa Britanniasta ja sisältää noin sata pysähdystä lukuisissa maissa.

Toisen maailmansodan aikainen Spitfire-hävittäjä nousi maanantaina jälleen siivilleen Chichesterin kaupungin lähellä Etelä-Englannissa. Kahden pilotin tavoitteena on lentää maailman ympäri.
 Matt Jones  ja  Steve Brooks  lentävät konetta vuorotellen. Jones lentää Spitfire-matkan ensimmäisen etapin, ja Brooks tulee perässä toisella lentokoneella.
 Kilometrejä 76-vuotiaalle Spitfirelle kertyy yli 40 000 kilometriä. Matkan aikana legendaarinen hävittäjä lentää noin 30 maan ilmatilassa.
 Nyt matkaan lähtenyt hävittäjä osallistui toisessa maailmansodassa yli 50 tehtävään. Sitä säilytettiin museossa, kunnes päätettiin kunnostaa muutama vuosi sitten.
 Toisen maailmansodan aikaisen koneen kerrotaan symboloivan maailmanympärysmatkallaan vapautta.  Adrian Dennis / AFP
 Kone puunattiin entiseen hohtoonsa, mutta riisuttiin aseista. Lisäksi siitä poistettiin sotilaskoneen väri. Nyt kone kimmeltää alumiinin hopeisena.

Brittien legendaarinen Spitfire-hävittäjä nousi siivilleen - tavoitteena on lentää maailman ympäri


Summary: Perälä purkaa lapsuudenkokemuksia blogiinsa, jonka kommenttikentät täyttyvät kohtalotovereista. Moni on rohkaistunut tilaamaan "paperinsa" lapsuudesta.

Avaan koulussa reppuni, sieltä tulvahtaa hirveä tupakan haju. Häpeän. Yritän raottaa reppua mahdollisimman vähän. Läksyt ovat tekemättä. En jaksa keskittyä mihinkään, kelaan vain omia juttujani ja painelen lyijykynällä pyyhekumiin reikiä. Koulupäivä kuluu samalla tavalla alusta loppuun, olen hiljainen ja poissaoleva.
 Merja Perälän lapsuusmuistot ovat alkoholin värittämiä. Varhaisimmassa muistossaan hän on kaksi – kolmevuotias ja vanhemmat ovat sammuneet sänkyyn alastomina.
 – Muistan leikkineeni olohuoneessa yksin.
 Merja Perälä 2 vuoden ja 8 kuukauden ikäisenä Merja Perälän kotialbumi
 Perälä joutui pienestä pitäen selviämään monista tehtävistä itse.
 Hän vahti, ettei vanhempien sammuttua savukkeita ollut jäänyt palamaan ja huolehti usein itsensä nukkumaan sekä seuraavana päivänä kouluun.
 Perälä muistaa, miten häntä kiusattiin ala-asteella vanhempien vuoksi. Kiusaaminen oli pääasiassa henkistä, mutta myös fyysistä. Hänestä puhuttiin pahaa, naurettiin ja jätettiin porukasta pois.
 Pienellä paikkakunnalla juorut liikkuivat ja hävetti. Keskittyminen oli vaikeaa.
 Koulusta kotiin tullessa vastassa oli usein isä ryyppykavereineen ja voimakas tupakansavu.
 Perälä oppi jo ala-asteen loppupuolella tekemään hammastahnasta ja vedestä suihkepulloon sekoituksia, joilla hajua sai peitettyä.
 Lapsuusajasta onkin jäänyt Perälän mukaan suoranainen pakkomielle hyviin tuoksuihin.
 “Ei voinut luottaa mihinkään”
 Vanhempien alkoholin käyttö ahdisti ja pelotti.
 Jos isä ehti käyttää työttömyyskorvaukset alkoholiin, rahaa ei aina riittänyt ruokaan.
 Välillä saattoi olla viikon – parin selviä kausia, jolloin alkoholiin ei koskettu. Niitä kuitenkin seurasivat usein pitkät alkoholin – ja joskus isällä myös lääkkeiden – täyteiset viikot.
 – Ei osannut ajatella, että mitä tapahtuu seuraavaksi. Usein kaikelta lähti pohja, kun vanhemmat alkoivat ryyppäämään. Ei voinut luottaa mihinkään, Perälä muistelee.
 Vanhempien alkoholismi on joidenkin kohdalla jopa eniten elämään vaikuttava asia, toteaa A-klinikkasäätiön kehittämiskoordinaattori  Janne Takala .
 Hänen mukaansa eroja tuo se, kuinka paljon lapsella on suojaa tuovia tekijöitä. Miten arki pyörii, kuinka lämpimät välit vanhemmilla on lapsiin ja onko muista sukulaisista tai tuttavista apua lapselle.
 Merja Perälän tukena olivat jo muutaman kuukauden ikäisenä vauvana hänen tätinsä, enonsa ja isovanhempansa. Perälä muistelee lämmöllä erityisesti mummolassa vietettyä aikaa. Mummolassa sai olla tavallinen lapsi, joka kävi vaarin kanssa kalassa ja uimassa.
 – Ainoat huonot mummolaan liittyvät muistot liittyvät isääni, joka tuli sinne riehumaan humalapäissään.
 Perälää koulukiusattiin koko ala-asteen ajan vanhempiensa vuoksi. Merja Perälän kotialbumi
 Vertaistukena muille
 Merja Perälä alkoi kirjoittaa  blogia  lapsuudestaan kaksi vuotta sitten. Hän kirjoittaa asioista kaunistelematta, kuten hän kokee asioiden tapahtuneen.
 Sääliä kirjoituksilla ei ole tarkoitus hakea, vaan hän toivoo niiden auttavan samojen ongelmien kanssa kamppailevia.
 – Kun on lapsuudesta asti vaiennut ja mistään ei ole saanut oikein puhua, niin minulle on tullut suuri tarve saada kertoa ihmisille tarinani.
 Isä kuoli kaksi vuotta sitten 64-vuotiaana maksakirroosiin, sairastettuaan sitä pitkään. Äiti elää edelleen. Perälä tapaa äitiä säännöllisesti, vaikkakin tunteet häntä kohtaan ovat ristiriitaiset.
 – Äiti ei lue blogiani, mutta on antanut luvan julkaista esimerkiksi lapsuuden kuvia, kunhan häntä ei tunnista kuvista.
 Blogitekstien kommenttikentät ovat täyttyneet kohtalotovereista, joiden kanssa hän on järjestänyt vertaistukitapaamisia.
 – Minä en ole yksin ja he eivät ole yksin.
 Lasinen lapsuus -työssä  on huomattu suuri tarve Merja Perälän kaltaisten aikuisten vertaistuelle. Verkossa voi osallistua silloin kun haluaa, myös anonyymina.
 Toisten tarinoiden avulla ymmärtää myös omia kokemuksiaan: häpeää, syyllisyyttä, kaltoinkohtelua, Janne Takala kertoo. Moni tarvitsee vielä aikuisena apua masennukseen tai traumaattisten kokemusten aiheuttamiin paniikkioireisiin.
 – Huomiota herättävä löytö on se, miten suurta helpotusta ihmiset kokevat, kun kuulevat että muilla on samanlaista.Se saa ymmärtämään, että nämä ei ole syvintä minua itseäni vaan luonnollisia seurauksia kaltoinkohtelusta.
 Asiakirjat kertovat omaa kieltään
 Pian sen jälkeen, kun Perälä oli aloittanut kirjoittamaan blogiaan, sai hän puhelun. 1990-luvulla paikkakunnalla työskennellyt sosiaalityöntekijä oli tunnistanut naisen tämän blogiteksteistä ja soitti pyytääkseen anteeksi.
 – Hän kertoi, että työntekijät eivät puuttuneet tilanteeseen, koska he pelkäsivät isääni. En yhtään ihmettele.
 Perälä pyysi omat paperinsa viranomaisilta 33-vuotiaana. Papereiden lukeminen aikuisiällä on ollut avartava kokemus ja antanut paljon vastauksia siihen, mistä lapsuudesta kumpuavat traumat johtuvat.
 – Sen ajan arkistoinnista johtuen papereita on aika vähän. Niitä pitäisi olla paljon enemmän, kun tietää, millaista lapsuudessa on ollut ja miten paljon siihen on jouduttu puuttumaan.
 Moni muukin blogin lukijoista on uskaltautunut pyytämään omat paperinsa luettavaksi. Näin tuntuu olevan yleisemminkin, vaikkei asiasta koottua tietoa olekaan. Janne Takalan mukaan tietoisuus omista oikeuksista on kasvanut ja juuri muiden kokemukset rohkaisevat.
 – Paperit nähtyään moni havahtuu, miten säännöllisiä ja isoja ongelmat ja lastensuojelun huoli on olleet. Sitä kautta voi ymmärtää tilansa ja avun tarpeensa vakavuuden vielä näin aikuisenakin.
 Itseä koskevat asiakirjat voi tilata kunnan sosiaalitoimesta tai kirjaamosta. Vanhemmat kirjaukset on tehty käsin tai kirjoituskoneella, ja ne pitää hakea arkistosta.
 Puuttumista heikoin tuloksin
 Sukulaiset yrittivät puuttua vanhempien alkoholin käyttöön, mutta huonoin tuloksin. Perälän vanhemmat sulkivat ulkopuolelle kaikki, jotka yrittivät puuttua tilanteeseen.
 Myös lastensuojeluviranomaiset olivat mukana perheen arjessa, kuten kymmenistä merkinnöistä ilmenee.
 Vaikka viranomaiset eivät häntä lapsuudessa huostaanottaneet, ehdottivat he 15-vuotiaalle tytölle muuttamista asumaan omilleen. Silloin hän ei vielä uskaltanut muuttaa, koska pelkäsi yksinäisyyttä. 17-vuotiaana Perälä rohkaistui, pakkasi muuttokuormansa ja muutti pois kotoa.
 Huostaanottojen määrä on kasvanut merkittävästi sitten 1980- ja 1990-lukujen. Esimerkiksi vuonna 1994 huostaanotettuna oli noin 6500 lasta, kun 20 vuotta myöhemmin vuonna 2014 vastaava luku on noin 11 000.
 Kodin ulkopuolelle sijoitettuna olleet lapset ja nuoret sekä heistä huostassa ja kiireellisesti sijoitettuna olleet lapset vuosina 1991–2018. Sama lapsi voi sisältyä sekä kiireellisesti sijoitettuihin että huostassa olleiden lukumääriin. THL:n vuoden 2018 tilasto huostaanotoista
 Samoin kiireellisten sijoitusten määrä on noussut jyrkästi 2000-luvun aikana.
 Perheiden ongelmien  katsotaan lisääntyneen , mutta myös kynnys puuttua ja ilmoittaa on madaltunut.
 THL:n tilastoissa ei ole eritelty alkoholismin vuoksi huostaanotettujen lasten määrää. Janne Takalan mukaan kodin alkoholinkäyttö on kuitenkin toiseksi yleisin syy huostaanotolle, heti vanhempien mielenterveydellisten ongelmien jälkeen.
 Miksei Perälää otettu pois alkoholistivanhempien luota? Kysymys tai vastaus eivät ole yksinkertaisia.
 Tutkimusten mukaan  lapset ja nuoret kokevat tilanteen häpeälliseksi, eivätkä mielellään puhu vanhempiensa alkoholinkäytöstä. Vaikka juomisen aiheuttamat ongelmat olisivat vakavia, valtaosa lapsista ja nuorista ei ole halunnut puuttumista tilanteeseen leimautumisen tai erilaisten siitä seuraavien toimenpiteiden pelossa.
 Eivätkä he osaa välttämättä vielä aikuisenakaan arvioida, olisiko jonkun pitänyt puuttua vai ei. Myös sosiaalityöntekijöille tilanteet ovat hyvin vaikeita.
 – Siitä meillä on vahva tuntuma, että tosi moni käy läpi tätä pohdintaa, ja ihmettelee miksei ole suojeltu enemmän, Janne Takala toteaa. Hän uskoo, että nykypäivänä moni asia on paremmin kuin vaikkapa parikymmentä vuotta sitten.
 Merja Perälän lapsuuden aiheuttamat traumat nostavat aina välillä päätään ja vaikuttavat erityisesti ihmissuhteissa. Merja Siirilä / Yle
 Katse tulevaisuuteen
 Parikymppisenä olin niin epävarma ja nujerrettu, etten osannut sanoa haluanko pitsalle vai en, kun mies sitä kysyi. En uskaltanut. Ajattelin, että jos sanon kyllä, hän haukkuu rahantuhlaajaksi. Enkä minä halunnut tuhlata kenenkään rahoja. Halusin olla vain rauhassa, näkymätön. Opin olemaan näkymätön lapsuudenkodissani, siellä viinan ja vihaisen isän keskellä.
 Merja Perälä kokee, että nyt 35-vuotiaana hänen elämässään katse on suunnattu tulevaisuuteen.
 Hänellä on kaksi pientä lasta ja työ perhepäivähoitajana. Silti lapsuuden aiheuttamat traumat nostavat aina välillä päätään ja vaikuttavat erityisesti ihmissuhteissa.
 Perälällä on hoitokontakti psykologille, jonka kanssa hän käy läpi elämäänsä. Vastaanotolla hän on esimerkiksi oppinut ymmärtämään sosiaalisten tilanteiden pelkoaan.
 Hän käyttää itse harvoin alkoholia, mutta ei edellytä läheisiltään raittiutta. Hän kuitenkin pyrkii mahdollisimman paljon välttelemään tilanteita, joissa joutuisi tekemisiin humalaisten kanssa.
 Kaljapullon korkin sihahdus tai "sixpack" jääkaapissa saisi hänet ahdistuneeksi.
 Merja Perälä ei halua, että hänen omat lapsensa joutuvat näkemään vanhempiaan humalassa.
 – Tiedän, että jo yksikin pullo saattaa vaikuttaa vanhemman käytökseen siinä määrin, että se voi laukaista lapsessa ahdistuksen. Lapsi ei välttämättä ymmärrä, miksi tuttu aikuinen käyttäytyy eri tavalla.
 Omille lapsilleen hän haluaa tarjota mahdollisimman turvallisen lapsuuden.
 – En aio kasvattaa lapsiani pumpulissa ja olemme avoimesti jo keskustelleet, että mihin vaari kuoli, mutta se, että omat lapset eivät joudu kokemaan sellaista. Yritän olla hyvä äiti.
 Jutussa on käytetty lähteinä Merja Perälän lastensuojelumerkintöjä, THL:n tilastoja ja julkaisuja sekä Lasinen lapsuus -sivuston aineistoja. Kursivoidut lainaukset ovat Merja Perälän blogista.

Merja Perälä vietti lapsuutensa ryyppykämpässä – itseä koskevien asiakirjojen tilaaminen auttaa täyttämään lapsuuden aukkoja


Summary: Hinnankorotukset kasaantuvat haja-asutusalueille.

Hallitus suitsii sähkön siirtohintojen nousuja nopeasti, mutta kaavailut toimet tuskin pidemmän päälle vähentävät kuluttajien rahanmenoa.
 Elinkeinoministeri  Katri Kulmuni  (kesk.)  kertoi heinäkuun lopulla Uutissuomalaisen haastattelussa , että hallitus tuo syksyllä eduskuntaan kaksi muutosesitystä sähkömarkkinalakiin. Siirtoyhtiöiden alituottojen jaksotuskautta pidennetään neljästä vuodesta kahdeksaan, ja vuosittaista 15 prosentin hinnankorotuskattoa kiristetään alaspäin.
 Kun yhtiöt saavat jaksottaa tappionsa pidemmälle ajalle, jyrkkien hinnankorotusten tarve vähenee.
 Vuosikorotuksen uutta enimmäistasoa ei vielä ole päätetty. Ainoastaan sen merkittävä säätäminen alaspäin toisi muutoksen nykytilaan. Energiaviraston johtava asiantuntija  Tiina Karppinen  kertoo, että vain yksittäiset yhtiöt ovat tehneet yli kymmenen prosentin vuosikorotuksia viime vuosina. Suomessa on 77 verkkoyhtiötä.
 Siirtohintoja työ- ja elinkeinoministeriölle viime syksynä selvittänyt LUT-yliopiston professori  Jarmo Partanen  vahvistaa, että esitetyt muutokset eivät käytännössä vaikuta hintakehitykseen pitkällä aikavälillä. Yhtiöt saavat laskuttaa investoinneistaan koituvat kustannukset ja kohtuullisen tuoton.
 Kulmunin mukaan nopeat keinot ongelmaan kannattaa kuitenkin käyttää.
 – Tarkoituksena on, että ne osaltaan hillitsevät painetta siirtohintojen korotuksiin, Kulmuni kommentoi.
 Säänkestävyys vaatii investointeja
 Siirtohinnat nousevat, sillä yhtiöt investoivat kalliisti verkkoihinsa. Professori Partanen arvioi selvityksessään, että yhtiöt sijoittavat verkkoihin vuosina 2016–2028 yhteensä 9,5 miljardia euroa. Noin kolmen miljardin osuus investoinneista johtuu lain vaatimuksista verkkojen säänkestävyydelle.
 Vuoden 2028 lopussa myrskyn aiheuttama sähkökatkos ei kesämökilläkään saa kestää yli 36:ta tuntia. Käytännössä säänkestävyyttä lisätään etenkin johtojen kaapeloinnilla ilmasta maan alle. Kustannuksia kertyy erityisesti haja-asutusalueille. Kaupunkialueiden johdot ovat jo suurelta osin maan alla.
 Yksi suuria investointeja tehnyt yhtiö on Savon Voima Verkko. Sen toimitusjohtaja  Matti Ryhänen  katsoo, että vaatimuksista täytyy tinkiä, jos siirtohintojen nousu halutaan kuriin. Kulmunin mukaan sähköverkkojen sääntely katsotaan kokonaisuudessaan läpi.
 – Haluamme tietysti, että on säävarmat verkot eikä tule sellaisia katkoksia kuin viime vuosina. Samalla kuitenkin haluamme, ettei korotuspaine sähkönsiirtohintoihin ole tämän kaltainen kuin nyt on nähty, Kulmuni sanoo.
 Yhtiöiden tuloksia syynätään tarkasti
 Siirtohinnan osuus sähkölaskusta on ollut noin kolmannes. Osa yhtiöistä on jo korottanut siirtohintojaan kymmenillä prosenteilla.
 Uusien keinojen löytäminen siirtohintojen nousun hillintään on haastavaa, sillä yhtiöiden tuloksia valvotaan tarkasti jo nyt. Tietyn laskennallisen summan ylittäviä liikevaihtoja ei sallita.
 Partasen mukaan malli on varsin toimiva. Hän myös huomauttaa siirtohintojen olevan Suomessa kilpailukykyisiä Keski-Eurooppaan verrattuna. Säänkestävä ja keskeytymätön sähkönsaanti on myös yhä tärkeämpää.
 – Jos ei ole sähköä, yhteiskunta on sekaisin. Sähkön rooli kasvaa vuosi vuodelta.
 Lue lisää:
 Elinkeinoministeri: Sähköverkkojen yksityistäminen oli hutipäätös –  Hallitus koettaa panna sähkön siirtohintojen isot korotukset kuriin

Hallitus kiristää sähkönsiirron hinnankorotusten sääntöjä, mutta rahanmenoa muutos ei pidemmän päälle vähennä


Summary: Videomateriaalissa näkyy miten räjähdyksissä syntyy suuri paineaalto ja kipinät lentävät korkeuksiin.

Venäjän Itä-Siperiassa Krasnojarskin alueella sattui maanantaina suuria räjähdyksiä, kun armeijan ammusvarasto oli syttynyt palamaan.
 Tassin  mukaan yksi sotilas olisi kuollut yhdessä räjähdyksessä. Venäjän armeija ei ole vahvistanut tietoa.
 Lisäksi kahdeksan ihmistä loukkaantui, on paikallisista sairaaloista kerrottu Tassille. Alueen kuvernöörin mukaan viidestä kahdeksaan ihmistä on loukkaantunut räjähdyksien aikana.
 Evakuointi koski 20 kilometrin aluetta räjähdyspaikasta. Esimerkiksi viereisestä Atšinskin kaupungista evakuoitiin 11 000 ihmistä räjähdyksien vuoksi. Atšinskin alueella asuu noin 100 000 ihmistä.
 Kaupunkilaisia vaarassa?
 Sosiaalisessa mediassa Twitterissä Liveumap-tilillä levisivät videot räjähdyksestä. Kuvissa näkyy miten räjähdys aiheuttaa paineaallon.
 Uutissivusto  Meduzan  mukaan varastossa säilytettiin miinoja ja ilmatorjunta-ammuksia.
 Lisäksi tviitatuilla videoilla näkyy, miten asukkaita evakuoidaan kiireellä ilmeisesti Kamjenkan alueelta Atšinskissa.
 Tassin mukaan osa asuintaloista vaurioitui alueella. Niiden ikkunat rikkoutuivat räjähdyksissä syntyneiden paineaaltojen takia.

Krasnojarskissa räjähti armeijan ammusvarastolla – useita loukkaantuneita, lähikaupungissa tehtiin suurevakuointi


Summary: Lääkärit saavat 10 vuoden vankeustuomion raskaudenkeskeytyksen tekemisestä.

Välimeren pieni rantavaltio Monaco kertoi maanantaina höllentävänsä aborttilakiaan. Jos lakiesitys menee läpi, abortti ei olisi enää rangaistavaa raskaudenkeskeytyksen haluavalle naiselle.
 Aiemmin Monaco on sallinut abortin vain raiskauksen uhrille, naisen terveyden ollessa vaarassa tai jos sikiöllä on suuria terveysvaurioita. Rangaistus muissa tapauksissa on naiselle ollut kolmen vuoden vankeustuomio ja enintään 18 000 euron sakot.
 Uuden lain jälkeenkään lääkärit eivät kuitenkaan saa suorittaa toimenpidettä. Heitä odottaa 10 vuoden vankeustuomio, jos he avustavat operaatiossa. Sen sijaan uusi laki takaisi lääkärille mahdollisuuden suositella toista lääkäriä valtion rajojen ulkopuolella.
 Naiset joutuvat siis tekemään abortin myös tulevaisuudessa muualla kuin Monacossa. Lakiesityksen mukaan nainen voi tehdä raskaudenkeskeytyksen 12 raskausviikkoon asti.
 Monacon hallinto on pitänyt lakia hyvänä, sillä naisen kuunteleminen ja neuvominen ei ole tulevaisuudessa enää rangaistavaa, joten laki ottaa huomioon paremmin nainen hädän.
 Samalla laki säilyttää valtion uskonnon periaatteet. Monaco on katolinen valtio.
 Monacon kansallisneuvoston on määrä äänestää lakiesityksestä lähikuukausina.

Monaco höllentämässä aborttilakiaan – naisen saisi ohjata maan ulkopuolelle suorittamaan toimenpiteen


Summary: Kukaan ei loukkaantunut.

Kolme ihmistä putosi mereen pelastusharjoituksessa M/S Viking Grace -risteilijällä Turun edustalla, kun laiva oli matkalla Tukholmasta Turkuun.
 Nopean toiminnan pelastusvenettä oltiin laskemassa laivasta mereen, kun yllättäen yksi köysistä katkesi ja harjoitushenkilökunta joutui veden varaan.
 Kukaan ei loukkaantunut.
 Kyseessä oli MOB-harjoitus, joka on suomennettuna mies yli laidan -harjoitus. Niitä tehdään Viking Linen tiedotusjohtaja  Johanna Boijer-Svahnströmin  mukaan useampia kertoja vuodessa.
 – Näitä ei usein satu, mutta kun harjoitellaan säännöllisesti, niin aina voi tapahtua. Sen takia harjoituksia pidetään. On hyvä nähdä, mitä voi oikeasti tapahtua, Boijer-Svahnström sanoo.
 – Veden varaan joutuminen on harvinaista.
 Boijer-Svahnström ei osaa sanoa, miltä korkeudelta henkilökunta putosi.
 Viking Grace lähtee seuraavalle matkalleen arviolta 30 minuuttia myöhässä.

Pelastusharjoitus meni pieleen Viking Gracella – kolme putosi mereen, kun pelastusveneen köysi katkesi


Summary: Palo levisi myös viereiseen metsään.

Sadan neliön hirsimökki paloi maan tasalle maanantaina illalla Puumalassa Etelä-Savossa. Kaksi ihmistä pääsi ulos palavasta mökistä. Talon asukkaat olivat saunomassa, kun huomasivat katolla olevan pressun palavan.
 Päivystävä palomestari  Jari Iskanius  kertoi, että palo sai todennäköisesti alkunsa saunan lämmityksestä. Saunasta kipinä levisi katolle ja sieltä kattorakenteita pitkin rakennukseen.
 Palo levisi 1,5 hehtaarin alueelle viereiseen metsään. Jyrkkä kallionseinämä ja vaikea maasto hankaloittivat sammutustöitä.
 Pelastuslaitos sai rajattua palon niin, ettei se levinnyt samassa pihapiirissä sijainneeseen aittaan, autokatokseen ja varastoon.

Sadan neliön hirsimökki paloi poroksi Puumalassa – syyksi epäillään saunan lämmitystä


Summary: Kolarissa oli osallisena yhteensä kolme henkilöä. Toinen henkilöauton kuljettajista ajoi vastaantulevien kaistaa.

Kehä I:llä Länsi-Pakilasta 600 metriä Pakilantien liittymää kohti on tapahtunut kahden henkilöauton ja yhden moottoripyörän kolari.
 Kolarissa oli osallisena kolme henkilöä, joista yksi menehtyi. Yhtä hoidetaan tällä hetkellä tapahtumapaikalla, ja yksi kuljetettiin sairaalaan tarkastukseen kohtalaisen hyväkuntoisena, päivystävä palomestari  Markku Holopainen  kertoo.
 Tapahtumapaikalla on raivaustyöt käynnissä.
 Poliisi tutkii asiaa. Poliisi tiedotti Twitterissä kello yhdentoista jälkeen, että onnettomuus sattui henkilöauton kuljettajan ajaessa vastaantulevien kaistaa idän suuntaan.
 Kehällä on haittaa on ajosuunnasta itään, poliisi ohjaa liikennettä kiertoreittiä. Holopainen arvioi STT:lle, että sulku voi kestää noin tunnin.
 Pelastuslaitos sai hälytyksen onnettomuuspaikalle hieman kello kymmenen jälkeen illalla.
 Päivitämme uutista .

Helsingin Pakilassa kahden auton ja moottoripyörän kolari, yksi menehtynyt


Summary: Heinäkuusta saakka karkuteillä ollutta kaksikkoa epäillään kolmesta murhasta.

Kanadan poliisi kertoo löytäneensä kaksi ruumista, joiden uskotaan kuuluneen kolmisen viikkoa karkuteillä olleille 19-vuotiaalle  Kam McLeodille  ja 18-vuotiaalle  Bryer Schmegelskylle . Kaksikkoa epäillään kolmesta murhasta.
 Manitoban ratsupoliisi kertovat, että löydettyjen ruumiiden henkilöllisyys on vielä määrä varmistaa ruumiinavauksessa.

Kanadan poliisi uskoo löytäneensä karkuteillä olleen kaksikon kuolleena


Summary: Rammsteinin kahdelle Tampereen keikalle on tulossa yhteensä yli 60 000 katsojaa.

300 ihmistä on rakentanut Rammsteinin keikkoja Tampereen Ratinan stadionilla viime viikosta asti.
 Työ alkoi nurmen peittämisellä. Sen jälkeen oli vuorossa esimerkiksi noin viisi kilometriä aitaa. Stadionille rakennetaan baarit ja roudataan vessat.
 Tällä viikolla Tampereelle saapuivat yhtyeen omat kamat, joita on yhteensä yli 80 rekallista.  Helsingissä konsertoineella   Ed Sheeranilla  tavaraa oli noin 40 rekallista, mutta tuotantokin oli toisenlainen.
 Sheeran laulaa lavalla kitaransa kanssa. Rammstein käyttää esimerkiksi pyrotekniikkaa. Sitä on paljon.
 – Pyrotekniikkaa on niin paljon, että sitä nähdään joka biisissä. Lieskat nousevat hyvin korkealle. Lieskojen lisäksi on isoja valoja, jotka nähdään kaupungin ulkopuolella asti. Visuaalisuus on isoin juttu Rammsteinissa, sanoo Fullstemin projektipäällikkö  Iina Maula .
 Iina Maulan mukaan Rammsteinin bäkkärin tarjoilut ovat arvoitus, sillä mukana kulkee oma keittiö ja siihen henkilökunta. Jarkko Vuolle / Yle
 Ratina on Maulan mukaan tällä hetkellä Suomen ainoa stadion, jolle voi rakentaa Rammsteinin kokoisen esityksen. Se on Maulan mukaan tähän mennessä Suomen suurin.
 Helsingin Olympiastadion on edelleen remontissa.
 Bändin saapumisaikataulusta kaupunkiin ei kerrota sanallakaan
 Rammsteinin keikat ovat perjantaina ja lauantaina. Molempiin tulee yli 30 000 ihmistä. Lauantain keikan 32 000 lippua myytiin noin kymmenessä minuutissa. Perjantain lisäkeikkakin on miltei täynnä. Keskiviikkona iltapäivällä oli myynnissä muutamia vapautuneita lippuja.
 Yöpaikkaa voi enää etsiä kaverin luota. Hotellit ovat Tampereella viimeistä huonetta myöten täynnä.
 Liikenteeseenkin keikka vaikuttaa. Perjantaina ja lauantaina paikallisbusseilla on lisävuoroja konsertin päätyttyä. Myös VR on lisännyt yöjunien määrää keikkojen takia. Ratinanniemen puisto taas on suljettuna yleisöltä perjantaina ja lauantaina.
 Projektipäällikkö Iina Maula ei kerro milloin bändi itse saapuu ja missä he yöpyvät. Bäkkärin tarjoiluistakaan hän ei voi puhua.
 – Artistihan on sen verran suuri, että matkustaa oman keittiön ja keittiöhenkilökunnan kanssa. Jos sinne jotain erikoisempaa tilattaisiin, emme tietäisi siitä välttämättä mitään.
 Yöpyjiä stadionin liepeillä tuskin nähdään. Järjestäjä on määritellyt, että jonottaminen on sallittua molempina konserttipäivinä aamulla yhdeksältä alkaen.
 Viikonloppu tuo seudulle yli kymmenen miljoonaa euroa
 Rammsteinin lisäksi Tampereen keskustaan tuovat viikonloppuna väkeä esimerkiksi Teatterikesä ja esimerkiksi Tampere Filharmonian puistokonsertti.
 Visit Tampereen tapahtumapalvelujen johtajan  Perttu Pesän  arvion mukaan viikonloppuna menee sadantuhannen tapahtumakävijän raja helposti rikki.
 Perttu Pesä aikoo ehtiä viikonlopun aikana kaikkiin tapahtumiin. Jarkko Vuolle / Yle
 Väkimäärät jättävät yli kymmenen miljoonaa euroa seudulle. Siitä löytyy syy kestää ruuhkat ja ajoittainen möykkä.
 – Kaupunkien keskustoihin ympäri maailmaa kuulu se, että ne elävöittyvät tapahtumilla. Festivaalien, konserttien ja urheilutapahtumien tuotoilla tehdään paljon hyviä asioita kaupunkilaisille. Muutaman viikonlopun kun jaksaa kestää, niin kyllä se sieltä alkaa näkyä positiivisesti.

Suomen suurin stadionkeikka on valtava show – Rammsteinilla pyrotekniikaa joka biisissä ja mukana matkustaa oma keittiö


Summary: Trump vierailee tänään joukkoampumisten tapahtumapaikoilla Daytonissa ja El Pasossa.

Yhdysvaltain presidentti  Donald Trump  kiistää, että hänen retoriikkansa olisi lisännyt kansan jakautumista tai vihaa.
 Trumpilta kysyttiin asiasta, kun hän oli lähdössä viikonlopun joukkoampumisten tapahtumapaikoille Daytoniin ja El Pasoon.
 Arvostelijoiden mielestä Trumpin ajoittain kova sanankäyttö on saattanut vaikuttaa joukkosurmien tekijöihin.
 Trump kiisti väitteet ja sanoi, että niiden esittäjät ovat usein demokraattien presidenttiehdokkaiksi pyrkiviä, joiden kannatus on alhaalla.
 – Ymmärtääkseni Daytonin ampuja tuki Bernie Sandersia, Antifaa ja Elizabeth Warrenia, hänellä ei ollut mitään tekemistä presidentti Trumpin kanssa, Trump totesi.
 31 ihmistä surmattiin joukkoampumisissa El Pasossa ja Daytonissa viikonloppuna. Ampumisten jälkeen keskustelu Yhdysvaltain aselainsäädännöstä on kiihtynyt.
 Trump sanoi haluavansa lisätä aseiden ostajilta vaadittavia taustaselvityksiä. Hänen mukaansa on tärkeää, etteivät mielenterveysongelmista kärsivät saa aseita käsiinsä.
 Trump tapaa Daytonissa ja El Pasossa ampumisten uhreja ja viranomaisia. Matkalle lähtiessään Trump kiitteli poliisien ja muiden viranomaisten toimintaa Daytonissa ja El Pasossa.

Trump mukaan hänen retoriikkansa ei ole lisännyt vihaa


Summary: Perussuomalaisten Niikko torjuu Veikkauksen monopolista luopumisen, kokoomuksen Vartiainen selvittäisi asiaa. Veikkauksen mainoksia molemmat pitävät sopimattomina.

Kasinot, uhkapelit ja rahapeli- ja vedonlyöntipalvelut

Veikkauksen hallintoneuvoston varapuheenjohtaja, kansanedustaja  Mika Niikko  (ps. ) tyrmää ajatuksen Veikkauksen pelimonopolista luopumisesta.
 Pääministeri  Antti Rinne  (sd.) oli tyytymätön Veikkauksen pelaamaan yllyttävään mainontaa ja  väläytti keskiviikkona pelimonopolin tarkastelua.
 Esimerkiksi Ruotsi siirtyi vuoden alussa yksinoikeudesta lisenssijärjestelmään sen jälkeen, kun ulkomaiset pelifirmat olivat  murtaneet rahapelimonopolin.
 – Luopuminen olisi suuri virhe. Pelien tuotto on vähentynyt voimakkaasti maissa, joissa näin on tehty. Kaikki Veikkauksen kautta saatava rahahan tulee takaisin yhteiskuntaan niille, jotka tarvitsevat apua eniten, Niikko perustelee.
 Niikon mukaan Veikkauksen pelimonopolin alasajaminen ja pelitoimintojen ulkoistaminen vain kasvattaisi peliriippuvuutta ja muita haittoja.
 Sen sijaan Niikko haluaa suitsia ulkomaisten peliyhtiöiden agressiivista toimintaa Suomessa. Hän toivoo nykyiseltä hallitukselta esitystä, jolla näiden yhtiöiden toiminta voitaisiin estää Suomessa.
 – Kansainvälisessä rahapelitoiminassa ei ole minkäänlaisia vastuullisuutta, kuten Veikkauksen nettikasinotoiminnassa on.
 – Näiden yhtiöiden blokkaaminen vaatisi lainsäädäntöä. Odottaisin uuden pääministerin tarttuvan tehtävään, kun hän on ollut huolissaan pelihaittojen kasvusta, Niikko sanoo.
 Kansanedustaja Mika Niikko (ps.) sanoo, että Veikkauksen rahapelimonopolista luopuminen vain lisäisi pelihaittoja. Jarno Kuusinen / AOP
 Vartiainen: Vastuu mainoksista päättäjillä
 Kansanedustaja  Juhana Vartiainen  (kok.) on aiemmin arvostellut  Veikkauksen ympärille muodostuneita ”hyvä veli -verkostoja”.  Tällä hän on viitannut siihen, että yhtiön, järjestökentän ja poliittisten päättäjien välillä vallitsee yhteys.
 Poliitikot päättävät Veikkauksen toiminnasta ja Veikkaus lahjoittaa voittovaroja useille järjestöille, joissa poliitikot toimivat aktiivisesti. Vartiainen ei kuitenkaan purkaisi monopoliasemaa, ennen kuin asiaa on selvitetty.
 – On hyvä, että monopoliasemaa ei pidetä itsestäänselvänä. En osaa sanoa, pitäisikö monopoliasema purkaa, mutta siinä on epäterveitä piirteitä, hän sanoo.
 Vartiaisen mukaan Suomen pitäisi tutustua pohjoismaisiin esimerkkeihin, joissa on lisenssijärjestelmä. Yhtiöt maksavat julkiselle taholle siitä, että ne saavat harjoittaa liiketoimintaa maassa.
 Vartiaisella on selvä käsitys siitä, kenellä on vastuu mainoksista, joita on arvosteltu viime aikoina paljon.
 – Mainoksista on turha syyttää Veikkausta, koska yhtiön päämies eli julkinen valta antaa selvästi epäselviä ohjeita. Veikkauksen pitäisi toisaalta rajoittaa peliongelmia, mutta samalla päättäjät toivovat ahneesti omille tahoilleen yhtiössä syntyviä rahatuloja.
 Vartiaisen mukaan epäselvä tehtävänanto johtaa siihen, ettei Veikkaus voi toimia parhaalla mahdollisella tavalla yhteiskunnan eduksi. Vastuu asiasta on poliitikoilla.
 Kansanedustaja Juhana Vartiainen (kok.) pitää päättäjiä vastuullisena Veikkauksen mainoksista. Jarno Kuusinen / AOP
 Peliautomaatit pois kaupoista Ruotsin tyyliin?
 Mika Niikko pitää valitettavana Veikkauksen markkinoinnissa tapahtuneita ylilyöntejä, mutta onneksi yhtiön johto reagoi välittömästi asiaan. Niikon mukaan osa Veikkauksen mainonnasta ostetaan ulkopuolisilta tekijöiltä.
 – Sieltä on päässyt läpi mainoksia, joita ei ole harkittu loppuun asti. Tämähän on ollut virhe ja tosi mautonta. On hyvä, että käytännöt tarkastetaan, ettei huteja pääse enää syntymään, Niikko sanoo.
 Veikkaus kertoi laittavansa puolet mainonnasta tauolle syyskuun loppuun asti, sen jälkeen kun yhtiön Toto- ja Keno-mainonnasta nousi kesällä kohu. Päätös ei koske Loton, Eurojackpotin ja Vikingloton pottimarkkinointia sekä brändi- ja vastuullisuusmarkkinointia. Mainontaa ajetaan alas jo tämän viikon aikana.
 Rahapelejä valvova  Poliisihallitus on joutunut  puuttumaan useamman kerran Veikkauksen mainontaan. Hallintoneuvoston tehtävä on valvoa, että Veikkaus harjoittaa rahapelitoimintaa vastuullisesti.
 Niikko kertoo, että pelihaittojen vähentämisestä on keskusteltu hallintoneuvostossa useasti, joten Veikkauksen johto on tietoinen siitä, että tämä on kaikkien puolueiden yksimielinen tahtotila.
 Niikko mainitsee peliriippuvuutta vähentävistä keinoista rahapeliautomaatteihin vuonna 2022 tulevan pakollisen tunnistautumisen, mutta muitakin keinoja mietitään.
 Hän ennakoi, että peliautomaattien tuotto tulee laskemaan voimakkaasti toimen ansioista, ja samalla myös pelihaitat vähenevät.
 – Ruotsissa peliautomaatit ovat kiellettyjä julkisissa tiloissa, kuten kaupoissa. Ehkä tämä on asia, johon palataan sen jälkeen, kun on nähty miten tämä tunnistatuminen vaikuttaa, Niikko sanoo.
 Lue lisää:    Pääministeri Antti Rinne keskustan ja vihreiden nokittelusta ympäristöpolitiikassa: "Asiat pitää vain klaarata porukalla kuntoon"
 Omistajaohjausministeri Paatero: Mainosmokat vakavia sekä peliriippuvaisille että Veikkauksen monopoliasemalle
 Veikkaus laittaa osan mainonnastaan tauolle –  Toimitusjohtaja: "Olemme tehneet virheitä"

Poliitikot eivät ole valmiita luopumaan Veikkauksen monopolista, vaikka yhtiön pelimainonta olikin "mautonta ja huonosti harkittua"


Summary: Pakistan aikoo viedä asian YK:n turvallisuusneuvoston käsiteltäväksi.

Pakistan ilmoitti keskiviikkona vähentävänsä diplomaattista kanssakäymistä Intian kanssa viime päivien Kashmiriin liittyvien tapahtumien takia.
 Intia poisti maanantaina  erityisalueen aseman  hallitsemaltaan Kashmirin osalta.
 Pakistan kertoi vievänsä asian YK:n turvallisuusneuvoston käsiteltäväksi. Lisäksi Pakistan aikoo keskeyttää maiden välisen kaupan.
 Pakistanin pääministeri on määrännyt maan asevoimat valmiustilaan.
 Pakistanin armeijan  kenraali ilmoitti  tiistaina, että maan asevoimat tukevat kiistellyn Kashmirin alueen ihmisiä järkähtämättä.
 Intian ilmoitus tarkoitti sitä, että maa poisti asetuksen, joka on estänyt maanomistuksen muilta kuin muslimienemmistöisen Kashmirin asukkailta.
 Yle Uutisgrafiikka
 Myös Kiina, joka hallitsee osaa Kashmirista, on arvostellut Intian päätöstä. Muutos on suurin, joka alueella on tehty vuosikymmeniin.
 Kashmir on ollut Pakistanin ja Intian kiistakapulana aina maiden itsenäistymisestä asti vuonna 1947.
 Puhelin- ja internetyhteydet Kashmiriin ovat olleet  useita päiviä  tiettävästi poikki ja aluejohtajia on määrätty kotiarestiin.
 Lue lisää:
 Mitä Kashmirissa tapahtuu ja miksi? Neljä kysymystä ydinasevaltioiden välisen kiistan uudesta käänteestä
 Intia poisti Kashmirin erityisalueen aseman ja lähetti sinne kymmeniätuhansia sotilaita
 Intia kehotti turisteja lähtemään Kashmirin alueelta – ihmisten kerrotaan rynnineen lentokentälle paniikissa

Pakistan vähentää diplomaattisuhteita Intian kanssa Kashmirin tilanteen takia


Summary: Heathrown kentältä ainakin 81 sekä Gatwickin kentältä 10 lentoa peruttiin. Lisäksi kymmeniä lentoja myöhästyivät.

Lontoossa British Airwaysin tietotekniikkaongelmat peruuttivat tai myöhästyttivät tuhansien matkustajien lentoja keskiviikkona. Tapaus on kolmas kerta reilun kahden vuoden aikana, kun lentoyhtiö kärsii tekniikkaongelmista.
 Lentoyhtiön mukaan kyse on häiriöstä järjestelmissä. Häiriö vaikuttaa lähtöselvitysjärjestelmiin sekä lentokoneiden lähtemiseen.
 Osa matkustajista ei ole päässyt kirjautumaan lennoilleen internetissä ja osa on joutunut odottamaan tunteja lentokoneessa.
 Helsinki-Vantaan lentoaseman nettisivujen  mukaan iltapäivällä ainakin kaksi lentoa Lontoosta Helsinkiin on ollut myöhässä. Toinen on British Airwaysin ja toinen Norwegianin lento.
 BBC:n  mukaan Heathrow'n kentältä 81 lentoa sekä Gatwickin kentältä 10 lentoa peruttiin. Lisäksi kymmenet lennot myöhästyivät.
 British Airways pahoitteli häiriöitä Twitterissä ja kertoi, että tilannetta selvitellään parhaillaan IT-osaston voimin. Lentoyhtiö lupaa vaihtaa Heathrow'lta, Gatwickista tai London Citystä tänään lähtevien lentojen liput toiseen päivään, jos matkustaja niin haluaa.
 Lentoyhtiö ei ole kertonut, kuinka moneen lentomatkaajaan häiriö on vaikuttanut.
 Vähän yli vuosi sitten lentoyhtiö joutui peruttamaan lentojaan Heathrow'lta Eurooppaan tietotekniikkaongelmien takia. Toukokuussa 2017 tietojärjestelmä ongelmat vaikeuttivat 75 000 ihmisen matkaa.
 British Airways on saanut viime aikoina kielteistä julkisuutta, sillä se sai viime kuussa 230 miljoonan dollarin sakot tietoturvarikkomuksesta. Lisäksi lentoyhtiö valmistautuu mahdollisiin lakkoihin, sillä yhtiöllä on lentäjien kanssa palkkakiistaa.
 Lue myös:
 British Airwaysille lätkäistiin Britannian historian suurimmat tietomurtosakot – satojentuhansien henkilö- ja luottokorttitietoja vääriin käsiin

Kymmeniä British Airwaysin lentoja peruttu Lontoosta – lähtöselvitysjärjestelmät ongelmissa


Summary: Poliisin mukaan tutkinnan tässä vaiheessa ei voida myöskään poissulkea lavetin teknisen vian mahdollisuutta.

Poliisi tutkii eilen Keravalla sattunutta liikenneonnettomuutta törkeänä liikenneturvallisuuden vaarantamisena, kertoo  Itä-Uudenmaan poliisilaitos.
 Poliisin mukaan tutkinnan tässä vaiheessa ei voida myöskään sulkea pois lavetin teknisen vian mahdollisuutta. Rikosnimike voi myös muuttua esitutkinnan aikana.
 Lahdentiellä Keravan kohdalla tapahtui  tiistaina aamupäivällä vakava liikenneonnettomuus , jossa loukkaantui kolme henkilöä.
 Tilanne sai poliisin mukaan alkunsa, kun ajoneuvoyhdistelmän lavetti alkoi heittelehtiä ja päätyi poikittain vastaantulijoiden kaistalle. Lavetti törmäsi kahteen henkilöautoon, pakettiautoon ja kuorma-autoon. Näiden lisäksi useampi ajoneuvo päätyi tilanteessa ojaan.
 Poliisin mukaan keli oli tapahtuma-aikaan hyvä, tien pinta kuiva ja sää kirkas.
 Onnettomuuden vuoksi liikenne Lahdentiellä jouduttiin katkaisemaan usean tunnin ajaksi.
 Aiheesta aiemmin:
 Vanha Lahdentie avattu taas liikenteelle – Keravalla tapahtuneessa viiden ajoneuvon kolarissa loukkaantui vakavasti kolme ihmistä

Poliisi tutkii Keravan eilistä onnettomuutta törkeänä liikenneturvallisuuden vaarantamisena – Heittelehtinyt lavetti osui viiteen ajoneuvoon


Summary: Valtavia ylinopeuksia ajetaan etenkin Helsingin ja Espoon edustalla. Kesän toinen veneilyilmiö ovat laituriin uppoavat veneet.

Kovia ylinopeuksia ajavista vesijeteistä on tullut iso riesa viranomaisille. Ylinopeuksiin on jouduttu puuttumaan pitkin rannikkoa etenkin suurten kaupunkien kuten Helsingin ja Espoon edustoilla.
 – Satamien läheisyydessä nopeusrajoitus voi olla kymmenen kilometriä tunnissa. On ajettu ihan törkeitä lukuja, jopa 60–70 kilometriä tunnissa, kertoo johtokeskuksen päällikkö  Petteri Blomvall  Suomenlahden merivartiostosta.
 Vesijetillä hurjastelu ja muiden veneilijöiden häiriköinti on noussut ongelmaksi erityisesti tänä kesänä. Blomvall arvioi, että ihmiset lähtevät aiempaa herkemmin liikkeelle vuokratuilla tai lainatuilla vesijeteillä ilman kokemusta. Jos on hyvä ilma, jetin vuokraaminen voi olla nopea päähänpisto. Alkoholia ei yleensä ole nautittu.
 – Usein lähdetään kisaamaan kaverusten kesken kahden tai kolmen hengen kokemattomalla porukalla. Juuri nämä porukat ajavat kovinta vauhtia.
 Tehovalvontaa
 Yhden kaupungin edustalla voi olla hellepäivänä liikkeellä kymmeniä jettejä. Merivartiosto on tehostanut ylinopeuksien vuoksi valvontaansa nopeusrajoitusalueilla. Valvonta ei kuitenkaan ole kitkenyt ilmiötä.
 – Useita sakkoja on kirjoitettu joka viikonloppu. Tuntuu, että määrä riippuu vain siitä, kuinka paljon ehditään valvoa.
 Tehovalvonta jatkuu Blomvallin arvion mukaan vielä ainakin pari viikkoa. Tavoitteena on levittää tietoa siitä, missä vesijetillä saa ajaa ja kuinka kovaa. Kovat nopeudet ovat sallittuja vesialueilla, joilla ei ole nopeusrajoituksia.
 – Kaupunkien edustoilla niitä on siksi, että kovassa vauhdissa voi olla vaikea reagoida muihin kulkuneuvoihin tai uimareihin.
 Ylinopeuksien taustalla on paitsi tietämättömyyttä ja piittaamattomuutta, myös laajempi veneilykulttuurin muutos.
 Veneidenkin vauhti noussut
 Kun ennen tehtiin pidempiä venematkoja saaristossa, nyt ihmisillä on enemmän päiväretkiin sopivia veneitä ja vesijettejä. Vapaaehtoiset meripelastajat ovat kiinnittäneet huomiota siihen, että veneiden nopeudet ja koot ovat kasvaneet reippaasti.
 Lisäksi kuka tahansa 15-vuotias voi ostaa ison veneen ja lähteä vesille ilman koulutusta.
 – Kun vene kulki ennen reilu kymmenen solmua, se oli aika kova vene. Kun vene nyt kulkee 30 solmua, se ei ole mitään. Veneiden kohtaamiset ovat silloin nopeita. Veneilytaitoja pitää opiskella, sanoo Kotkan meripelastusyhdistyksen puheenjohtaja  Tapani Tiitinen .
 Veneilijöiden ajotaidot ovat nousseet valokeilaan  Airiston veneonnettomuuden  jälkeen.  Kaksi henkilöä kuoli ja neljä loukkaantui  kahden veneen rajussa törmäyksessä Turun saaristossa sijaitsevalla Airistolla viime lauantaina.
 Tapani Tiitisen mukaan taitojen merkitys korostuu, kun vesillä liikkuu yhä enemmän – ja kaikenlaista – porukkaa: isoja rahti- tai matkustaja-aluksia, vesijettejä, kanootteja.
 – Tähystämisen merkitystä ei voi tarpeeksi korostaa. Jos kovassa vauhdissa tuijottaa vain karttaplotteria, ei voi tähystää. Plotteri ei näytä, mitä muuta liikennettä on ympärillä.
 Rahtilaivojen häiriköintiä
 Suomen meripelastusseuran mukaan esimerkiksi vesijetteihin liittyvät pelastustehtävät  ovat lisääntyneet  jettien yleistymisen myötä. Ylinopeuksien lisäksi vesijetit aiheuttavat harmia ja vaaratilanteita rahtilaivojen läheisyydessä.
 – Välillä näkee aika tiukkoja tilanteita, kun mennään rahtilaivojen perälaineeseen pomppimaan. Meripäivien aikana näitä oli Kotkassa tosi paljon, Tiitinen toteaa.
 Isojen alusten läheisyydessä liikkuminen on kaikille pienille veneille petollista, sillä ne liikkuvat yllättävän nopeasti eivätkä niiden nostattamat laineet välttämättä näy pienempään veneeseen.
 – Jos laine tulee kupeeseen, voima on todella kova. Myös aluksen keulan edestä kulkeminen on vastuutonta. Pitää muistaa, että iso alus ei voi poiketa reitiltään tai väistellä ketään.
 Veneet uppoavat laituriin
 Kotkassa myös laituriin uponneet veneet ovat työllistäneet vapaaehtoisia meripelastajia poikkeuksellisen paljon tänä kesänä. Kotkassa veneitä on nostettu jo kuusi.
 – Veneiden omistajat soittavat meille yllättyneinä siitä, että näin on käynyt. Yleensä näitä tulee, kun myrskyt alkavat syksyllä. Näin kesällä tämä on aika synkkä saldo.
 Kun veneeseen sataa, vesi vuotaa usein välipohjaan veneen perään. Painon kertyessä perä painuu pohjaan ja keula jää pystyyn. 1970-luvun puolivälissä meripelastustehtävissä aloittanut Tiitinen arvioi, että tämäkin ilmiö liittyy veneilykulttuurin muutokseen. Veneet saatetaan jättää pitkiksi ajoiksi yksin laituriin.
 – Aina voi käydä vahinkoja, mutta on kyse myös välinpitämättömyydestä. Jos vene on vesillä, siellä pitää käydä viikoittain ja aina sateen jälkeen. Venettä ei voi jättää kuten autoa talliin.
 Veneilyn perustaitoihin saa perehdytystä esimerkiksi veneilyjärjestöiltä, pursiseuroilta ja meripelastusseuroilta.

Häiriköivät vesijettikuskit piinaavat viranomaisia rannikolla – edes isot sakot eivät tepsi: "On ajettu ihan törkeitä lukuja"


Summary: Poliisin mukaan vielä on epäselvää, mikä taho oli räjähdyksen takana. Yksi henkilö loukkaantui räjähdyksessä.

Kööpenhaminan veroviraston edustalla tapahtui tiistai-iltana voimakas räjähdys, jota poliisi kuvaa tahalliseksi teoksi. Yksi henkilö loukkaantui räjähdyksessä.
 Myös rakennuksen julkisivu vaurioitui pahoin.
 – Tämä ei ollut onnettomuus. Kyseessä on tahallinen teko, Kööpenhaminan poliisiylitarkastaja  Jørgen Bergen Skov  kertoi tiedotustilaisuudessa tanskalaisviestimien mukaan.
 Poliisin mukaan vielä on epäselvää, mikä taho oli räjähdyksen takana. Tanskan veroministeri  Morten Bodskov  on tuominnut iskun.
 Räjähdys tapahtui veroviraston edustalla Østerbron kaupunginosassa iltakymmenen jälkeen paikallista aikaa.
 Loukkaantunut henkilö oli tapahtumahetkellä ilmeisesti läheisellä Nordhavnin asemalle, jonne lensi lasinsirpaleita ja metallikappaleita räjähdyksen voimasta,  kertoi tanskalaislehti Politiken.
 Rakennuksessa oli kaksi ihmistä sisällä tapahtuma-aikaan, mutta he selvisivät vammoitta.
 Poliisi evakuoi yöllä räjähdyksen jälkeen Nordhavnin aseman ja sulki laajoja katualueita veroviraston ympäristössä, kertoo  tanskalaislehti Berlingske .
 Poliisi on tehnyt paikalla teknisiä tutkimuksia, mutta tutkinta on vielä liian varhaisessa vaiheessa, jotta siitä voitaisiin tehdä johtopäätöksiä.
 Poliisi on pyytänyt mahdollisia silminnäkijöitä tai räjähdyksestä jotain tietäviä ilmoittamaan tietonsa poliisille.

Tanskassa poliisi tutkii Kööpenhaminassa verovirastolla tapahtunutta räjähdystä – "Kyseessä oli tahallinen teko"


Summary: Paikalla ollut Ylen toimittaja kertoo poliisin ohjaavan tällä hetkellä ihmisiä kauemmaksi rakennuksesta.

Helsingin päärautatieasemalla on tulipalo, kertoo Helsingin pelastuslaitos Twitterissä.
 Paikalla ollut Ylen toimittaja  Aishi Zidan  kertoo poliisin ohjaavan tällä hetkellä ihmisiä kauemmaksi rakennuksesta, jotta palomiehet pääsevät sisälle tekemään arvion.
 – Tällä hetkellä ei näy mitään savua rakennuksen lähellä, Zidan toteaa.
 Zidan kertoo yleisesti tunnelman olevan rauhallinen ja odottava.
 Uutinen päivittyy.

Helsingin rautatieasemalla ollut savua – ihmiset ohjattu rakennuksen ulkopuolelle